eFootball PES 2020: Boleh Beli or Boleh Blah!?

eFootball PES 2020 merupakan game bola sepak daripada Konami untuk tahun ini, yang mana ia boleh dimainkan di PC, PS4 dan Xbox One.
Seperti biasa, dalam kekurangan siri PES dalam beberapa aspek untuk bersaing dengan game bola sepak gergasi dari EA Sports, iaitu siri FIFA — Konami tetap membawakan pelbagai pembaharuan yang di luar jangkaan, sama ada ke arah yang lebih baik mahupun sebaliknya.
Apakah penambahbaikan atau kekurangan yang ditampilkan dalam siri PES terbaru ini? Jom ikuti reviu ini!
Judul Baharu

Dari segi luaran, perkara pertama yang semestinya menarik perhatian mata kita semua ialah bagaimana Konami pada tahun ini telah menukar judul game itu sendiri. Mereka telah menambah “eFootball” di bahagian hadapan, dan secara rasminya siri PES pada tahun ini digelar “eFootball PES 2020”.
Dalam satu temuramah, pengurus jenama Eropah PES, Lennart Bobzien berkata, “kami mahu meletakkan fokus lebih besar kepada esports untuk terus maju ke hadapan.” Kata-kata ini terserlah apabila baru-baru ini mereka mengumumkan mode PES League yang ada dalam beberapa siri PES sebelum ini, akan dijenamakan semula kepada “eFootball”.
Dari mode online dalam game, eFootball akan menjadi platform kepada para pemain menonjolkan diri ke dalam kejohanan esports offline rasmi yang bakal dianjurkan Konami — sebuah kempen yang mendapat sokongan Esports Media Rights (EMR), sebuah syarikat esports yang mendapat suntikan dana daripada pemain Barcelona dan Sepanyol, Geard Pique.

Pada pandangan penulis, langkah meletakkan (baca: menukar) judul rasmi PES itu sebenarnya satu perkara yang tidak bagus. Ia seolah-olah mencemar tradisi sesebuah game yang sudah sekian lama dikenali sebegitu —  tidak kiralah apa jua alasan yang digunakan.
Konami boleh saja memantapkan kempen esports mereka dengan menambahbaik mode dalam game, penganjuran yang lebih bersepadu serta promosi yang lebih meluas. Tidak perlu terlalu tryhard untuk memberitahu satu dunia bahawa siri PES kini ingin menggegarkan dunia esports dengan meletakkan “eFootball” dalam judulnya.
Ia telah membuatkan para peminat semakin pening, menambahkan kekeliruan lagi terhadap penjenamaan game bola sepak Konami yang sering berbeza mengikut rantau pasaran: PES (seluruh dunia) dan Winning Eleven (Jepun).
Tak pernah dilakukan sebelum ini, secara tiba-tiba ada ‘eFootball’ pula di pangkal namanya. Jadi kalau dibaca penuh namanya, ia menjadi seolah-olah ‘eFootball Pro Evolution Soccer 2020’. ‘Football’ pun ada, ‘Soccer’ pun ada. Celaru.
Kamera Baru – Apa Sebenarnya Perancangan Konami?

Sejak PES 2020 mula diumumkan, Konami telah memperkenalkan satu pandangan kamera baru ketika bermain. Boleh dikatakan setiap kali pihak Konami mempromosikan PES 2020 dalam mana-mana temuramah bersama media, pasti sudut kamera baru itu akan disebut-sebut.
Sudut terbaru yang digelar ‘Stadium’ ini merupakan kamera default untuk mode-mode offline, maka pada mulanya, sebelum ia dilancarkan, semua peminat menganggap bahawa inilah sudut kamera yang akan digunakan secara rasmi dalam kejohanan-kejohanan esports. Walau bagaimanapun, anggapan ini berubah apabila game penuh PES 2020 dilancarkan dan apabila kita bermain mode-mode online, sudut kamera yang sama seperti PES 2019, iaitu ‘Dynamic Wide’, digunakan semula.
Jadi, teka-teki yang merunsingkan para pemain kompetitif pada ketika ini ialah sudut kamera yang mana satu akan digunakan dalam kejohanan-kejohanan esports kelak, terutamanya yang bakal dianjurkan oleh Konami sendiri? Sehingga artikel ini ditulis, Konami masih lagi belum mengatakan kata putus.
Kamera Mana Yang Lebih Baik?
Sudut kamera ‘Stadium’.
Mengapa isu sudut kamera ini sangat penting? Ia sememangnya penting kerana dua sudut yang menjadi perdebatan kini, ‘Stadium’ dan ‘Dynamic Wide’, merupakan dua sudut yang sungguh berbeza sehingga boleh mengubah gameplay para pemain.
Seperti yang kami katakan sebelum ini semasa mencuba demo PES 2020 di Singapura, kelebihan sudut kamera Stadium adalah lebih mirip kepada perlawanan bola sepak sebenar yang selalu kita tonton di kaca televisyen. Makna kata, tonton melalui sudut ini memang menarik, namun, untuk bermain dengan sudut ini sememangnya menyukarkan.
Sudut kamera ‘Dynamic Wide’.
Rata-rata pemain yang telah mencuba sudut baharu ini bersependapat kesukaran untuk membiasakan diri terutama ketika membuat perangkap offside dan bagi pemain yang menggunakan teknik sepakan Advance, sukar untuk mendapatkan sudut yang jitu ketika percubaan ke arah gol. Malah, untuk melakukan gerakan hantaran silang (crossing) serta menanduk bola tersebut juga amat sukar disebabkan sudut pandangnya yang menyenget.
Walaupun penulis sendiri merasakan sudut kamera ini satu perubahan yang menyegarkan ketika menyebutkannya dalam artikel Suka Duka Demo: eFootball PES 2020, namun setelah bermain dengan jumlah game yang mencukupi dalam game penuhnya, penulis telah berubah hati dan seharusnya gimik sudut kamera baru ini harus dihentikan Konami dengan segera. Kata penulis, Konami hendaklah menggunakan semula, dan mengumumkan dalam kadar segera bahawa Dynamic Wide ialah kamera rasmi untuk kejohanan esports.
Menggelecek Lebih Selesa, Tapi Sukar

Pada pendapat penulis, perkara paling utama yang perlu dititikberatkan dalam siri game bola sepak yang dikeluarkan pada setiap tahun ialah gameplay di atas padang. Kandungan-kandungan lain boleh jatuh nombor dua, tiga dan seterusnya. Dan semestinya, pada saban tahun, PES tidak pernah ketinggalan dalam menampilkan pembaharuan terhadap gameplay di atas padang.
Gameplay yang paling terasa bezanya ialah menggelecek. Untuk PES 2020, tempo pergerakan menggelecek mungkin terasa lebih perlahan, namun pemain terasa lebih bebas melakukan gelecekan-gelecekan yang diigini kerana pergerakannya lebih lembut dan lebih sensitif.
Ya, menggelecek lebih seronok seperti yang dinyatakan di atas, tapi ia bukanlah bermakna bertambah mudah. Malah, ia sebenarnya menjadi bertambah payah kerana disebabkan tempo yang perlahan itulah membuatkan pertahanan pihak lawan lebih mudah membaca gerakan menggelecek.
Dan inilah membuat penulis suka. Penulis sememangnya gemar untuk menggelecek, maka, gerakan yang lebih sukar ini membuatkan ia menjadi satu cabaran untuk belajar bagaimana untuk menumpaskan pihak lawan melalui gelecekan. Penulis masih lagi sedang mencari teknik dan taktik yang terbaik untuk melakukan gelecekan yang penuh berseni. Doakan semoga penulis menemui sentuhannya.
Hantaran & Penjaga Gol

Melakukan hantaran (passing) juga mempunyai sedikit perbezaan. Setiap tahun, Konami akan cuba untuk mengurangkan keupayaan untuk melakukan hantaran-hantaran ping-pong — dan ia semakin ditambahbaik dalam PES 2020. Pemain kini akan cuba memperlahankan tempo permainan, yang sememangnya sudahpun perlahan, untuk membuat hantaran-hantaran yang lebih bijak dan licik berbanding hantaran pantas ping-pong.
Otak pemain juga akan bekerja lebih keras kerana penjaga gol dalam PES 2020 nampaknya semakin sukar untuk ditewaskan. Dari satu tahun ke tahun yang seterusnya, Konami akan sentiasa memperbaiki keupayaan penjaga gol untuk berada dalam situasi yang sukar untuk dibolosi, dalam masa sama mengekalkan permainan yang se-realistik mungkin. Dan tahun ini, Konami mengadunkannya dengan baik sekali.
Matchday

Satu-satunya mode baru yang ditambah ke dalam PES 2020 ialah Matchday. Walaupun ia tidaklah memberi impak yang besar, tetapi ia tetap satu mode baru yang boleh dialu-alukan.
Apa sebenarnya Matchday ini? Okay, katakanlah minggu ini ada perlawanan antara Liverpool menentang Manchester United (di dunia sebenar). Maka disebabkan perlawanan ini satu perlawanan musuh tradisi yang cukup terkenal, ia akan digunakan dalam Matchday.
Masuk sahaja ke dalam mode ini, pemain akan diminta untuk memilih sama ada ingin menyokong Liverpool atau Man Utd. Kemudian, pemain perlu mengumpul mata dengan bermain secara online, dan menggunakan pasukan yang telah dipilih tadi (Liverpool atau Man Utd). Seorang pemain yang mengumpulkan mata tertinggi dari setiap pihak (Liverpool dan Man Utd) akan berentap dalam perlawanan final. 1 lawan 1.

Apa yang menariknya tentang mode ini ialah perlawanan final tersebut boleh ditonton oleh kesemua pemain yang terlibat, bagi menyokong dan bersorak kepada pasukan masing-masing. Matchday ini hanya akan berlangsung dari pukul 7 hingga 10 malam (waktu Malaysia). Pusingan kelayakan (mengumpul mata) akan berlangsung dari pukul 7 hingga 9:55, dan pada pukul 10, perlawanan final akan berlangsung.
Perlawanan dalam Matchday ini akan berubah mengikut apakah perlawanan popular di dunia sebenar yang ada pada minggu tersebut.
Nama-Nama Kelab

Siri game PES cukup sinonim dengan nama-nama kelab yang tidak rasmi sejak sekian lama, terutamanya pasukan-pasukan dari Liga Perdana Inggeris. Nama-nama seperti Man Blue, Merseyside Red, dan London FC sudah cukup sebati dalam PES sekiranya pada tahun itu kelab-kelab ini tidak mendapat lesen rasmi.
Pada tahun ini, mungkin ramai yang tidak perasan, tapi Konami telah melakukan satu langkah yang agak mengejutkan. Satu langkah yang memudahkan para pemain yang malas ingin memasukkan patch ke dalam game, yang mana seharusnya langkah ini dilakukan sejak azali lagi.
PES 2020 tidak lagi menggunakan nama-nama kelab tidak rasmi seperti yang disebut di atas, sebalik menggunakan nama sebenar kelab itu, tetapi bagi membezakan bahawa kelab tersebut tidak mendapat lesen, ia akan menambah satu huruf di belakang. Huruf tersebut ialah huruf pertama dari perkataan warna jersi home kelab tersebut.
Misalnya, Liverpool R (R untuk Red), Chelsea B, Manchester B, Arsenal R dan lain-lain.
Malah, jersi untuk kelab-kelab tidak rasmi ini juga tidaklah merepek seperti yang mereka bawakan dalam tahun-tahun sebelum ini. PES 2020 menampilkan jersi untuk kelab tidak rasmi yang boleh dikatakan tidaklah terlalu jauh berbeza dengan warna dan rekaan jersi sebenar.
Sehingga artikel ini ditulis, penulis sendiri juga masih belum memasukkan patch untuk “memperbaiki” kelab-kelab tidak rasmi ini kerana nama dan jersi mereka tidaklah terlalu menyakitkan untuk dipandang.
Pengadil “Pemalas”
Siri PES boleh dikatakan agak jarang mempunyai kekurangan yang boleh mengganggu gameplay. Tapi dalam PES 2020, ada satu kekurangan yang penulis rasakan mampu mengganggu rentak permainan, walaupun tidaklah terlalu besar.
Apa yang penulis nampak, pengadil sering tidak menunjukkan arah tangan apabila bola keluar dari padang. Maksudnya, apabila bola keluar ke tepi padang, pengadil tidak mengangkat tangan untuk menunjukkan lontaran ke dalam (throw-in) milik siapa; dan apabila bola keluar ke kawasan gol, kita tidak tahu sama ada ia sepakan gol (goal kick) atau sepakan sudut (corner kick).
Ya benar, ia tidaklah memberikan kesan kepada gameplay secara langsung, tapi bila difikirkan balik, agak janggal apabila pengadil tidak melakukan sedemikian dalam sesebuah game bola sepak.
Keputusan – BOLEH BELI or BOLEH BLAH!?

Secara keseluruhan, PES 2020 mengekalkan tradisinya sepanjang tahun — sentiasa membawakan pembaharuan yang menyegarkan ke dalam gameplay di atas padang, namun seperti biasa, ada saja beberapa langkah di luar gameplay yang kurang menyenangkan.
+ Menggelecek lebih memuaskan
+ Perlukan hantaran bijak
+ Penjaga gol sukar ditewaskan
+ Pengenalan Matchday
+ Nama kelab tidak rasmi lebih jelas
– Pertukaran judul rasmi kurang bijak
– Gimik sudut kamera baru mengelirukan
– Pengadil “pemalas”

Ribuan terima kasih kepada PES Malaysia kerana menaja unit PES 2020 untuk JomGaming. PES Malaysia akan mengadakan beberapa siri pertandingan PES 2020 dalam masa terdekat. Sila layari laman Facebook mereka atau PESMalaysia.com.


11 Map Untuk Mode Galactic Assault Dalam Star Wars Battlefront II Didedahkan EA

Kita akan bertempur di 11 lokasi ini!

EA dalam tweet terbaru mereka telah mendedahkan 11 map yang akan ditampilkan untuk Galactic Assault dalam Star Wars Battlefront II. Antara map yang didedahkan adalah apa yang sudah kita saksikan, iaitu Naboo, dan juga beberapa lokasi yang baru dikeluarkan, seperti Mos Eisley.
Berikut adalah 11 map tersebut:

Naboo
Kamino
Kashyyyk
Endor
Death Star II
Hoth
Mos Eisley
Yavin IV
Jakku
Takodana
Starkiller Base

Galactic Assault adalah sebuah gamemode 20v20 yang menyajikan peperangan di darat dan udara, membawa pelbagai kenderaan-kenderaan ikonik dan hero Star Wars dari pelbagai era.. Pada acara EA Play 2017 lalu, kita telah menyaksikan gameplay gamemode ini di Naboo.
Sesi open beta untuk game ini akan diadakan pada awal Oktober nanti. Dapatkan maklumat lanjut tentang sesi open beta ini di sini.

Star Wars Battlefront II akan dilancarkan di PC, PS4 dan Xbox One pada 17 November 2017.
JomBaca: Darth Vader, Darth Maul Dan Yoda Jadi Fighter Pilot Dalam Trailer Terbaru Star Wars Battlefront II


Sony Disaman Kerana Didakwa Mahu Memonopoli Pembelian Game Di PlayStation Store

Pernah tak korang beli atau sekurang-kurangnya nampak ada di kedai-kedai tempatan yang menjual kod game digital. Pemain akan beli kad untuk kod game itu, gores kad itu, dapatkan kod, dan tebus kod itu di PlayStation Store.
Pernah? Tapi sekarang seperti sudah tiada lagi kod-kod game digital yang dijual di kedai-kedai, ya tak?
Hal ini kerana Sony didakwa menghalang penjualan kod-kod game seumpama itu kerana mahu para pemain hanya membeli game terus di PlayStation Store, sehingga membuatkan beberapa pelanggan ingin menyaman Sony, lapor Bloomberg.
Tuntutan mahkamah di California, Amerika Syarikat itu menyatakan bahawa Sony mengamalkan satu langkah monopoli yang menyalahi undang-undang dengan mengehadkan pembelian game hanya di PlayStation Store. Dakwaan ini mengatakan yang Sony berhenti membenarkan pengedar-pengedar pihak ketiga untuk menjual kod-kod game itu.
“Monopoli Sony ini membenarkan mereka untuk meletakkan harga melampau untuk game digital PlayStation, yang mana secara signifikannya lebih mahal daripada harga game fizikal itu yang dijual di pasaran kedai yang kompetitif, dan secara signifikannya lebih mahal daripada di dalam pasaran kedai kompetitif untuk game-game digital,” nyata dakwaan itu.
Menurut tuntutan saman itu lagi, pemain dikatakan akhirnya membayar sehingga 175% lebih mahal untuk game yang dimuat-turun daripada game disk fizikal yang sama.
Ketika artikel ini ditulis, Sony masih belum mengeluarkan sebarang kenyataan rasmi.


Elle Fanning Akan Muncul Dalam Game Terbaru Kojima Productions

Pelakon Maleficent, Elle Fanning akan membuat kemunculan dalam game terbaru dari Kojima Productions.
Kojima Productions mula memperkenalkan Elle Fanning di Tokyo Game Show 2022 di mana booth pembangun itu memaparkan potret seorang wanita dengan teks “Who am I?”.

Pada awal minggu ini, pengasas Kojima Productions, Hideo Kojima sekali lagi memaparkan potret tersebut. Kali ini mengatakan “The answer to WHO” di Tokyo Game Show akan didedahkan dalam klu seterusnya iaitu “WHERE”.

Klu “WHERE” pula didedahkan semasa di PAX Australia 2022, lapor Gematsu. Mengimbas kod QR akan membawa kepada potret kedua dengan teks “Where am I?”. Potret kedua ini tidak menunjukkan wajah Elle Fanning seperti potret pertama.
Buat masa ini, Kojima masih belum mengumumkan sebarang info rasmi tentang game seterusnya itu. Sama-sama kita nantikan.


Linus Sebastian Dari LinusTechTips Berfikir Untuk Bersara Dari YouTube!

Hero bagi kita semua yang pernah belajar membina PC dulu, kini berhadapan dengan dilema antara kerjaya vs keluarga, antara prinsip berjimat-cermat vs menjadi agenda consumerism (pembelian barangan/servis yang melebihi keperluan).

Linus Sebastian, YouTuber tersohor di kalangan penggiat PC dan barangan tech telah mengumumkan keinginan beliau untuk bersara.

Selepas mengumumkan kejayaan channel LinusTechTips mencapai 10 juta subscriber, Linus menyatakan beliau mengalami tekanan angkara kejayaan tersebut. Bagaimana setiap kejayaan dalam channel tersebut serta dalam membangunkan Linus Media Group, syarikat medianya mengorbankan masa beliau bersama keluarga dan anak-anak.
Beliau turut membangkitkan isu anak-anak yang kelaparan di dunia, kesan-kesan terhadap alam sekitar angkara penggunaan plastik, perubahan cuaca melampau – yang apabila dibandingkan kepada permasalahan berkenaan prestasi FPS (frame per second) dalam hardware masakini kelihatan sangat tidak bermakna.
Beliau turut menceritakan kisah bagaimana beliau diingatkan tentang kematian apabila seorang peminat menemui ajal angkara Leukemia – lalu beliau mempersoalkan sekiranya beliau mati, adakah warisan beliau hanya menyumbang kepada consumerism (pembelian barangan/servis yang melebihi keperluan) sedangkan beliau sendiri seorang yang berjimat-cermat.
Di penghujung stream tersebut, Linus berkata, beliau akan terus menghasilkan video, tetapi dengan pendekatan berbeza, dan masa akan menentukan samada persaraan beliau akan menjadi kenyataan atau tidak.
Sebagai pengikut Linus dari zaman NCIX lagi, JomGaming berharap Linus akan menemui kebahagiaan dalam kerjaya dan keluarga. Korang pulak macam mana?


CEO Ubisoft Kata “Hampir Semua” Game PS4 Akan Boleh Dimainkan Di PS5

PlayStation 5 akan menyokong fungsi backward compatibility. Itu sudah pasti. Namun, sejauh dan sebanyak mana senarai game PS4 yang akan boleh dimainkan di PS5 itu belum kita ketahui kerana Sony belum mendedahkan kata rasmi.
Bercakap ketika laporan kewangan terbaru, CEO Ubisoft, Yves Guillemot mengatakan bahawa “hampir semua” game PS4 akan boleh dimainkan di PS5.
“Konsol-konsol itu [PS5 dan Xbox Series X] akan boleh memainkan hampir semua katalog yang ada dalam konsol sebelumnya,” kata Guillemot. “Ia akan membantu generasi-generasi yang lama untuk terus menjadi konsol yang penting di pasaran untuk beberapa tahun akan datang.”
Kenyataan Guillemot ini agak menarik untuk kita kaji kerana apabila beliau mengatakan “generasi-generasi lama (old generations)”, ia merupakan sebutan kata jamak kepada generasi konsol tersebut. Bermakna, ia seolah-olah telah mengesahkan bahawa bukan sahaja PS4, tetapi sekurang-kurangnya lebih daripada satu generasi game akan boleh dimainkan di PS5 seperti PS3, PS2 dan PS1 — sama seperti laporan sebelum ini yang pernah muncul.
Bagi yang tidak tahu, backward compatibility ialah satu fungsi di sistem konsol generasi baharu, yang mana ia membenarkan memainkan disk-disk game (original) dari konsol generasi sebelumnya tanpa sebarang masalah.
Dan kenyataan beliau ini juga menimbulkan satu lagi persoalan. Apabila beliau berkata “hampir semua” game PS4 boleh dimainkan di PS5: apakah kriteria yang diperlukan untuk sesebuah game itu dibenarkan bermain di konsol generasi seterusnya itu? Tarikh ia pertama kali dilancarkan di PS4? Kemahuan pembangun untuk memasukkan fungsi ini?
Sama-samalah kita nantikan penjelasan lanjut daripada Sony.
PS5 dan Xbox Series X akan dilancarkan pada hujung tahun ini.
Sumber: Push Square


Developer League of Legends Mulakan Student Ambassador Program Buat Pelajar Kolej & Universiti Malaysia

Riot Games mahu membantu pembangunan insan pelajar yang minat bermain League of Legends!
Di majlis pelancaran yang diadakan di Asia Pacific University of Technology & Innovation (APU) pagi tadi, Riot Games yang membangun dan menganjurkan tournament League of Legends serata dunia telah memulakan inisiatif Riot Games Student Ambassador Program.
JomBaca: Asia Pacific University Lancarkan eSports Malaysia Academy – Bangunkan Bakat Atlit Dan Tenaga Kerja Esports!

Riot Games Student Ambassador Program adalah program selama setahun yang diharap dapat membantu pelajar kolej dan universiti Malaysia yang minat bermain League of Legends untuk membangunkan kemahiran-kemahiran penting bagi kerjaya mereka di masa hadapan seperti daya kepimpinan, pemikiran kritis, komunikasi, kerjasama, pengurusan acara dan kemahiran menyusun belanjawan.
Melalui Program ini, Student Ambasadors/Duta-Duta Riot Games yang terpilih akan menjadi suara gamer-gamer LoL di institusi pendidikan masing-masing serta menganjurkan acara-acara dan pertandingan-pertandingan berkaitan League of Legends.
Wong Mei Jen (kiri) dan Muhammad Nur Sadiqin bin Mohd Khusni (kanan), 2 daripada 28 Student Ambassador Riot Games yang akan menjadi peneraju program selama setahun ini.
Apa yang pelajar-pelajar bertuah ini akan dapat sekiranya terpilih?

RM400/setahun untuk dibelanjakan untuk game – tak kira PC atau konsol, dari mana-mana genre seperti MOBA, FPS ataupun genre yang lain.
Biasiswa separa dan peluang menyaksikan League of Legends World Championship percuma!
Testimonial dari Riot Games sebagai sokongan untuk permohonan kerja di masa hadapan.
Peluang bertemu dan membina rangkaian kenalan profesional untuk kerjaya di masa hadapan.

Hasnul Hadi Samsuddin, Pengarah Bahagian Kandungan Kreatif dan Teknologi di Malaysia Digital Economy Corporation (MDEC)
“Malaysia berpotensi besar untuk menjadi pusat pembangunan video game di rantau ASEAN, dan kami amat gembira dengan penglibatan jenama-jenama antarabangsa seperti Riot Games yang nampak akan pembangunan tenaga kreatif muda di Malaysia. Kami percaya program dari Riot Games ini akan memberi pengalaman berharga sambil menjana pembangunan bakat-bakat muda Malaysia selaras dengan kehendak industri.” kata Hasnul Hadi Samsuddin, Pengarah Bahagian Kandungan Kreatif dan Teknologi di Malaysia Digital Economy Corporation (MDEC)
Riot Games Student Ambassador Program akan berlangsung dari April 2017 sehingga Mac 2018. Untuk tahun pertama ini, 28 pelajar dari 28 kolej dan universiti Malaysia akan menjadi spenghubung scene LoL Malaysia kepada Riot Games sambil membangunkan kemahiran profesional masing-masing.
Korang berminat untuk mengetahui tentang Riot Games Student Ambassador Program? Lawati riot.com/rsamy


Selain PlayStation Neo, Sony Juga Dilaporkan Akan Perkenalkan PS4 Slim

Seperti Microsoft yang mengumumkan dua konsol baru, Xbox One S dan Project Scorpio, nampaknya Sony turut dikatakan akan memperkenalkan dua versi konsol.

Wartawan Tokyo Tech di The Wall Street Journal, Takashi Mochizuki telah melaporkan bahawa Sony akan memperkenalkan PS4 Slim, sebuah lagi konsol versi lain – berbeza dengan PlayStation Neo yang telah disahkan sebelum ini.
Beliau mengatakan, menurut penganalisis Sony, PS4 Slim ini akan bersedia untuk dilancarkan di Tokyo Game Show pada September nanti. Beliau turut mengatakan bahawa pihak Sony menolak untuk memberikan sebarang komen mengenai kewujudan PS4 Slim ini.
https://twitter.com/mochi_wsj/status/748132721612840961?ref_src=twsrc%5Etfw
https://twitter.com/mochi_wsj/status/748037717947256832?ref_src=twsrc%5Etfw
Khabar angin ini mungkin boleh dikatakan boleh dipercayai kerana The Wall Street Journal merupakan sebuah laman berita yang jarang membincangkan tentang khabar angin yang tidak berasas.
Jika difikirkan, PS4 versi kini telah dilancarkan pada akhir 2013, menghampiri 3 tahun setelah ia dikeluarkan. Maka, ia tidak mustahil untuk Sony mengeluarkan versi slim sepertimana yang sering mereka lakukan di generasi konsol sebelum-sebelum ini.
Adakah akan terdapat penambahan keupayaan dalam PS4 Slim ini nanti? Apakah harganya? Bagaimana pula rekaan bentuknya? Sama-sama kita nantikan di Tokyo Game Show yang akan diadakan pada 15-17 September kelak.
JomBaca: Sony: Kehadiran PlayStation Neo Tidak Akan Pendekkan Jangka Hayat PS4


6 Manga Atau Anime Yang Berlatarbelakangkan Dunia Game, Gaming Dan Gamer!

Dunia anime, manga dan game sangat rapat dan berkait dengan masing-masing sehinggakan ada satu singkatan bagi ketiga-tiga dunia ini iaitu animanga.

Ada game yang insipirasinya diambil daripada anime & manga dan ada juga anime & manga yang inspirasinya di ambil daripada game. Dan paling penting sekali, ada game yang diinsipirasi daripada anime & manga yang mempunyai inspirasi daripada game – gameception?
Hari ini saya akan cuba menyenaraikan 6 anime/manga yang bagi saya agak menarik dan membuat saya ternanti-nanti episode/babak seterusnya yang mempunyai game sebagai plot penting ceritanya!
Nota: Senarai berikut bukan mengikut kedudukan dan adalah secara rawak sahaja.
1. The Gamer
The Gamer adalah sebuah webtoon ataupun manhwa (manga dalam bahasa Korea) yang dihasilkan oleh Sung Sang-Young dan Sang-Ah. Ianya berkisar tentang seorang pelajar sekolah menengah biasa bernama Han Jee-Han yang tiba-tiba sahaja mempunyai kuasa luar biasa di mana segala apa yang dilakukannya diubah menjadi seperti dunia game.

Contohnya, kalau Jee-Han rajin melakukan aktiviti memukul pokok, maka stats STR (strength) akan meningkat dan Jee-Han mungkin akan level up! Perkara-perkara seperti melakukan kerja-kerja rumah yang disuruh oleh ibu Jee-Han akan bertukar menjadi satu quest buat Jee-Han. Dan jika Jee-Han berjaya menghabiskan quest-nya, Jee-Han mungkin akan mendapat habuan seperti yang biasa kita dapat dalam game; rewards, increase stats ataupun level up!

Apakah yang sebenarnya berlaku pada Jee-Han? Bolehkah Jee-Han keluar dari belenggu masalah kehidupan ini? Ataupun, adakah Jee-Han bakal menjadi The One yang dapat menyelsaikan kesemua main quest sampai ke akhir tanpa Game Over? Kalau nak tahu, jom layan The Gamer!
Status: Manhwa – Masih berjalan!
Game dikeluarkan hasil dari manhwa: Tiada.
2. Dungeon Meshi

Dalam bahasa Melayu, Dungeon Meshi bermaksud ‘Kelazatan dalam Penjara’. Dungeon Meshi menggunakan premis MMORPG seperti game Ragnarok Online.
Cerita bermula dengan satu party dengan 6 orang sedang mengalami kekalahan yang teruk melawan seekor naga. Adik hero kita, Ratos, telah dimakan oleh naga tersebut. Terkedu dengan kekalahan yang dahsyat itu, beberapa orang dari party mereka meninggalkan party. Namun, demi menyelamatkan adiknya, Ratos berusaha mengumpulkan party baru dan sebelum dicerna oleh naga tersebut Ratos mahu menyelamatkan adiknya!

Jika korang adalah pemain sejati game genre MMORPG fantasi ini, korang pasti dapat rasakan diri korang mengaitkan pengalaman korang dengan manga ini. Setiap babak dalam manga ini menunjukkan suka duka party Ratos mengembara dalam dungeon yang ada, kawasan-kawasan baru, makhluk-makhluk baru, dungeon grinding & raids.
Disebabkan kesempitan wang akibat kekalahan teruk melawan naga, Ratos dan party-nya terpaksa makan segala jenis monster yang dijumpai seperti cendawan yang boleh bergerak dan kelawar gergasi! Euw!

Saya sukakan Dungeon Meshi kerana saya memang banyak bermain Ragnarok Online masa zaman muda-muda dulu. Banyak perkara dalam manga ini membuatkan saya ketawa kerana mengingatkan saya betapa seksanya bermain game genre MMORPG, namun keseronokan apabila dapat senjata yang hebat dan dapat menumpaskan monster hebat itu memang tiada tandingnya!
Status: Manga – Masih berjalan!
Game dikeluarkan hasil dari manga: Tiada
3. RE: Monster

Dalam satu dunia dari alternatif lain, Tomokui Kanata telah dihidupkan kembali menjadi goblin yang paling lemah dan dinamakan Goburau (Rou). Namun, Rou masih mempunyai memori terhadap kehidupannya yang dahulu sebagai seorang manusia. Dia juga telah mempunyai ability yang istimewa iaitu Absorbtion, yang apabila dia makan sesiapa atau monster mana-mana pun, dia akan mendapat ability yang dimakan. Rou juga mempunyai evolution tree yang lain dari lain. Sangat berguna oh!

Apa yang saya suka mengenai manga ini adalah pengalaman yang dialami Rou apabila dia berevolusi daripada menjadi seekor goblin yang lemah ke rank yang lebih hebat. Nak bagitau nama-nama rank nanti spoil lah pulak. Tapi kesungguhan dan strategi yang disusun oleh Rou untuk berevolusi memang akan membuatkan korang sangkut membaca!
Status: Manga – Masih berjalan!
Game dikeluarkan hasil dari manga: Re:Monster: Goblin Reincarnation (Android, iOS, PC)
4. BTOOOM!

Dalam siri manga ini, terdapat satu tempoh masa di Jepun di mana sebuah game menjadi kegilaan ramai yang dinamakan BTOOOM! Tuan punya ranking nombor satu dunia adalah Ryota Sakamoto. Namun, Ryota adalah seorang anak yang tinggal dengan ibunya dan merupakan seorang anak yang sangat pemalas. Dia menggelarkan dirinya NEET (Not in Education, Employment or Training – bukan sedang belajar, bekerja atau tengah berlatih).

Suatu hari, Ryota mendapati dia berada di sebuah pulau tropika. Dia tak tahu macam mana dia ada di situ dan dia tak tahu kenapa dia ada di situ. Tetapi yang pastinya, dia jumpa beberapa orang di situ yang ingin membunuhnya dengan sejenis bom! Barulah Ryota perasan bahawa dia juga mempunyai bomb yang lebih kurang sama dan dia sebenarnya terperangkap di dalam game Btooom! Dan ianya bagaikan dunia sebenar!

Btooom! membuatkan saya sentiasa rasa cemas di hujung kerusi. Untuk keluar daripada game ini, Ryota perlu membunuh ramai orang seperti game Btooom! yang dimainkannya tetapi Ryota adalah seorang manusia yang baik. Strategi perlu difikirkan Ryota untuk keluar daripada game ini dan di masa yang sama cuba untuk menyelamatkan rakan-rakannya dan Himiko kesayangan. Bolehkah Ryota muncul sebagai pemain terbaik dalam Btooom! di alam sebenar ini juga?
Status: Manga – Masih berjalan! | Anime – Sudah habis
Game dikeluarkan hasil dari manga/anime: BTOOOM! Online (Android dan iOS)
5. DanMachi

Masa saya mula berkenalan dengan tajuk anime ini saya sendiri sedikit skeptikal. DanMachi adalah singkatan bagi Danjon ni Deai o Motomeru no wa Machigatteiru Darō ka ataupun dalam bahasa Melayunya, ‘Salah ke Saya Nak Mengorat Perempuan Dalam Dungeon‘?

Sekali imbas saya ingatkan cerita ini banyak fanservice dan pasti membosankan tapi pada ketika masa itu saya tengah bosan, maka saya pun layan je la. Lepas satu episod, saya teruskan dan teruskan dan teruskan dan ternyata anggapan saya meleset. Memang ada unsur-unsur fanservice namun apa yang menarik mengenai Danmachi adalah keazaman dan kesungguhan hero kita untuk menjadi hebat!
Bell Cranel adalah seorang pengembara yang solo (macam saya sebab tu saya tertarik hehe) berumur 14 tahun. Di dalam dunia Danmachi, setiap pengembara berada di dalam satu Familia. Bell adalah satu-satunya ahli Familia Hestia. Untuk meneruskan kehidupan dan menjadi pengembara, Bell perlu memasuki satu-satu dungeon bawah tanah di dalam Orario. Semakin ke dalam dungeon ini, semakin kuat monsters yang perlu dilawan.

Satu hari, semasa Bell mengembara grinding seorang diri, Bell diserang seekor monster, namun diselamatkan seorang gadis swordsman yang hebat yang bernama Aiz Wallenstein. Bell jatuh cinta pandang pertama dengan Aiz dan sejak dari itu Bell mahu menjadi seorang pengembara hebat agar dia dapat setanding dengan Aiz!
Bell adalah seorang pengembara yang menggunakan pisau & magis sebagai senjatanya dan light armor sebagai perisainya. Ini adalah antara sebab saya gemarkan Danmachi. Ketika di luar sana begitu banyak anime yang mengetengahkan pengembara dari kelas swordsman, Danmachi menggunakan penggembara yang lebih kepada kelas yang mempunyai stats seperti AGI (agility – kepantasan) dan LUK (luck – nasib) yang tinggi sebagai hero cerita mereka.

Danmachi juga bakal mengeluarkan game mereka sendiri di platform yang belum diketahui dengan genre Action RPG.
Status: Novel Ringan & Manga – masih berjalan! | Anime: Sudah tamat
Game dikeluarkan hasil dari anime: DanMachi ~Memoria Freese~ (Android dan iOS), DanMachi Cross Istoria (Gree dan PC), DanMachi Orario Rhapsodia (PC browser), DanMachi Infinite Combate (dalam pembikinan)
6. Sword Art Online

Saya rasa untuk Sword Art Online (SAO) ini saya tak perlu cakap banyak kerana bagi saya ini adalah anime/manga/novel ringan paling popular yang diinspirasikan dari game. SAO sangat popular hinggakan siri ini telah diterbitkan dalam kesemua bentuk media. Terbaru, SAO versi live action hasil buatan Amerika sedang dalam pembikinan!

SAO mengisahkan Kazuto “Kirito” Kirigaya yang terperangkap di dalam dunia VRMMORPG (virtual reality MMORPG) selepas memasuki game Sword Art Online pada hari pertama. Kirito yang merupakan salah seorang beta testers bagi game ini menjadi pengembara solo di dalam dunia SAO. Untuk kembali ke dunia sebenar, para pemain perlu menghabiskan kesemua 100 tingkat dungeon yang ada di dunia SAO. Apa yang menarik ataupun sebenarnya lebih seram mengenai game SAO ini adalah jika korang mati dalam game ini, korang akan mati juga di dalam dunia sebenar.

Kirito bertemu ramai pemain lain sepertinya di dalam SAO dan tidak lupa cinta hatinya Asuna. Dunia SAO semestinya adalah sama di dalam dunia MMORPG yang korang biasa mainkan. Perlu grind, naik level, craft perisai dan senjata, kutip barang-barang, buat quest dan pelbagai lagi.
Plot cerita dan premis SAO yang lain dari yang lain ini sudah semestinya sebab utama mengapa SAO begitu popular dan paling menarik perhatian ramai bagi genre ini. Setakat ini, terdapat lima (5) games yang sudah dikeluarkan hasil daripada novel ringan karya Reki Kawahara ini. Filem SAO juga pernah ditayangkan di wayang tempatan dan mendapat sambutan hangat daripada peminat-peminat. Ternyata nama SAO sebagai anime/manga/novel ringan yang diinspirasi daripada game ini telah menjadi legenda dalam kalangan peminat!
Status: Novel ringan – Masih berjalan! | Anime: Sudah habis
Game dikeluarkan hasil dari anime/novel ringan: Sword Art Online: Infinity Moment (PSP) , Sword Art Online: Hollow Fragment (PS Vita, PS4 -director’s cut), Sword Art Online: Code Register (iOS, Android), Sword Art Online: Lost Song (PS3, PS Vita, PS4), Sword Art Online: Hollow Realization (PS4, PS Vita), Accel World vs Sword Art Online (PS4, PS Vita)

Jika korang mempunyai idea dan cadangan bagi anime & manga yang diinspirasi daripada game atau juga sebaliknya, jangan lupa kongsi di bahagian komen! Tak sabar nak baca & tengok lagi banyak anime/manga/game bergenre sebegini!


Kumpulan Hak Haiwan (PETA) Menggesa Ubisoft Buang Laga Ayam Dalam Far Cry 6

Sejak Far Cry 6 dilancarkan beberapa hari lalu, ada satu aktiviti dalam game tersebut yang benar-benar menarik perhatian ramai — kehadiran gameplay Cockfighting.
Ubisoft menampilkan perlawanan laga ayam dalam Far Cry 6, yang boleh dikawal oleh pemain seolah-olah bermain game fighting seperti Mortal Kombat, Street Fighter atau Tekken.
Ia menjadi tular di Internet kerana kelihatan cukup melucukan, dalam masa sama nampak amat menghiburkan.

Walau bagaimanapun, kandungan itu nampaknya tidak disenangi oleh kumpulan pejuang hak-hak haiwan — People for the Ethical Treatment of Animals (PETA).
PETA Latino telah mengeluarkan satu kenyataan yang menggesa Ubisoft untuk membuang kandungan laga ayam ini dari Far Cry 6 dalam kadar segera.
“Menukar sukan berdarah yang menakutkan seperti laga ayam kepada sesuatu yang seakan perlawanan video game Mortal Kombat adalah suatu yang sangat jauh daripada inovasi sebenar, memandangkan masyarakat hari ini dengan kerasnya menentang pemaksaan terhadap haiwan-haiwan untuk bertarung sehingga mati,” kata Pengurus Kanan PETA Latino, Alicia Aguayo.
“Ayam jantan yang digunakan dalam pertarungan laga ayam dipasangkan dengan alatan tajam mampu mengoyakkan daging dan tulang, mengakibatkan kecedaraan yang menyeksa dan dapat membawa maut.”
“PETA Latino menggesa Ubisoft untuk menggantikan minigame kejam dengan suatu yang tidak mengagungkan kekejaman.”


JomRakam! Ep. 6: Ayyyyy Limau!

Salam sejahtera semua! Harap-harap korang ceria dan cergas. Mari tonton aksi ninja lawan Spartan, pokok lawan zombi, robot lawan robot, dan satu montaj gelak tawa dua rakan yang sengaja suka cari pasal dalam Battlefield 4!

Ayoh! Nih lah 6 video paling menarik yang dihantar oleh gamers pada JomRakam! minggu nih:
Spartans Beware! Mrotskrad Datang Mencari Mangsa!

Kalau nak masuk Warzone dalam Halo 5: Guardians, gunalah power-up yang terbaik! Dengan cepatnye gamer Mrotskrad serbu dengan tikaman maut dari belakang. Fuyoh! Nak kata nih taktik kotor? Nope, ini lah taktik ninja Spartan!
Team Kei-Ender Menang Pusingan dengan Double Headshots!

Nak kata siape pro PvP dalam Destiny: The Taken King, tapi bila memang sempat buktikannya? Nih lah saksi Kei-Ender di mana rakannya melepaskan tembakan headshot two-for-one! Wow, timing terbaik tu bro!
Ayyyyy Limau! Tiga Biji Oren Bergelak Ketawa!

Disebabkan Plants vs. Zombies: Garden Warfare 2 masih dalam tahap beta testing dan situasi server yang masih tidak stabil, geng tobeng94 dah menemui aktiviti sampingan dengan gelak ketawa yang sangat bising! RIP pengguna headphones!
Marizal86 Nak Turun Tapi Graviti Dah Rosak!

Dalam Assassin’s Creed Syndicate, kitorang pernah nasihatkan gamers tengok dulu sebelum lompat! Tapi kalau macam bro Marizal86 nih, ape nak buat kalau langsung tak dapat turun? Aduh, makin naik tinggi pulak! Ahahahaaa!
LSWill_Liim370 adalah Titan Killer No.1!

Titanfall adalah satu game hebat penuh dengan aksi rancak! Tak percaya? Nih lah video LSWill_Liim370 menunjukkan gaya MLG Pro yang amat dahsyat! Waaaaah, begitu pantas semua Titan musuh jatuh di bawah tangannya!
Bromance Montaj danielycw dan DontWorryImNoob dalam Battlefield 4

Akhirnya, sila terhibur dengan montaj bertema double-act dari dua rakan sepasukan Battlefield 4, danielycw dan DontWorryImNoob! Mereka tunjukkan bahawa bila nak teabag, baik buat banyak-banyak dan beramai-ramai! Baru seronok! ROFL!

Pernah tak bila korang main game, terjadi pulak aksi gameplay hebat, gelagat lucu, glitch pelik, atau macam-macam lagi yang begitu luar biasa sehingga membuat korang terasa “Nak rakam!”
Di sinilah JomGaming boleh memaparkan video-video gaming korang dalam siri JomRakam dan tunjukkan ke satu Malaysia! Jika korang ada video nak hantar, tak kira apa-apa game pun, hantar je kat [email protected]. Ingat, segan-segan nanti rugi tau!
Sila semak sebelum hantar ya! Syarat-syaratnya sangat senang:
– Video korang telah diupload ke Youtube.com
– Penerangan pendek berkenaan video tersebut
– IGN/PSNID/Gamertag korang untuk digunakan dalam artikel
– Video itu adalah video korang sendiri. Jangan hantar video orang lain pulak!*

*Kalau korang tolong hantarkan link video bagi pihak lain, sila sertakan juga nama dan emel pihak tersebut. Takkan pulak curi peminat-peminat dia ya! Hehehee!
Lebih info mengenai siri JomRakam!


Xbox Dilaporkan Akan Lancarkan Konsol Tanpa Disk Pada Mei Ini, Digelar “All-Digital Edition”

Kita sudah mendengarkan khabar tentang Microsoft ingin mengeluarkan konsol Xbox tanpa disk mereka sudah sekian lama, dan JomGaming juga pernah melaporkannya.

Terbaru, satu lagi laporan telah timbul yang mengatakan konsol tersebut bakal dilancarkan di seluruh dunia pada bulan Mei ini, dan pra-tempah akan dibuka pada bulan April.
Menurut laporan Windows Central, konsol itu menggunakan namakod Maverick, dan nama rasmi yang akan digunakan semasa pelancaran nanti ialah “Xbox One S All-Digital Edition”.
Membuang drive disk akan membuatkan konsol itu lebih murah harganya iaitu dijangka akan berkurang sebanyak USD100 (RM408) daripada harga asal Xbox One S iaitu pada harga USD300 (RM1,226).
Walau bagaimanapun, berita ini masih dikelaskan sebagai khabar angin. Selagi ia belum diumumkan secara rasmi, janganlah menganggap ia berita yang sah.


Sambutan Ulangtahun Ke-7 PlayStation Plus Lebih Meriah, Menangi Pelbagai Cenderahati Dari PlayStation Asia!

Konsol PlayStation 4 1TB dan pelbagai hadiah mungkin menjadi milik anda dengan menyertai kempen ulangtahun ke-7 PlayStation Plus Asia.

Sempena sambutan 7 tahun PlayStation Plus, PlayStation Asia berbesar hati menyambut ulang tahun mereka bersama-sama pengguna PlayStation Plus dan juga memberikan pelbagai hadiah serta tawaran-tawaran istimewa khas untuk pengguna PlayStation!
Bermula pada 1 Jun 2017, PlayStation Asia akan menjalankan pertandingan “PlayStation®Plus Members Reward Campaign” di Facebook rasmi PlayStation Asia pada setiap hari Khamis (1, 8 dan 15 Jun) pada pukul 6pm. Pastikan mata dan tangan anda melekat di Facebook PlayStation Asia dan ikuti sahaja langkah yang tertera seperti di post Facebook PlayStation Asia.
Anda berpeluang memenangi hadiah dari Sony seperti konsol PlayStation 4 (1TB), Wireless Headset-3D Surround Audio, DUALSHOCK 4 Wireless Controllers, PlayStation Network Prepaid Value dan banyak lagi.

Selain itu, PlayStation melancarkan tawaran “PS Plus 12-Month Membership Card & Tote Bag Set” di mana anda boleh mendapatkan set yang mengandungi kad keahlian 12 bulan PS Plus dan juga beg tote denim PS Plus pada harga RM137 di kedai-kedai yang berdaftar sebagai pengedar sah PlayStation sementara stok masih ada bermula dari 5 Jun! Anda boleh ketahui kedai-kedai di Malaysia yang mengambil bahagian di sini.
PlayStation juga beri bonus langganan lebih 2 bulan dalam promosi keahlian 12 bulan PS Plus + 2 bulan pada harga sama iaitu RM129 sekiranya anda membeli melalui PlayStation Store bermula pada hari ini sehingga 14 Jun.

Tidak lupa juga, terdapat 7 game dalam koleksi game PS Plus Asia bagi bulan Jun 2017 ditawarkan dan Just Cause 3 diberikan secara percuma serta game yang lain seperti The Walking Dead: The Complete First Season dan Killing Floor 2.

Sempena bulan Ramadan dan bulan Syawal yang akan menjelang nanti, pelanggan PS Plus akan mendapat Hari Raya Puasa Theme for PS Plus Members secara percuma bermula pada 23 Jun sehingga 5 Julai.
Mari kita sama-sama memeriahkan sambutan ulangtahun ke-7 PlayStation Plus untuk PlayStation Asia. Selamat ulangtahun ke-7, PS Plus Asia!


Rasmi! The Last of Us Part II Bakal Dilancarkan Pada 21 Februari 2020, Saksikan Trailer Terbaru

Dalam episod State of Play dari PlayStation yang baru sahaja tamat, Naughty Dog akhirnya telah mendedahkan tarikh pelancaran game mereka yang sangat dinantikan.
The Last of Us Part II bakal dilancarkan ke PS4 pada 21 Februari 2020.
Mereka turut mengeluarkan trailer terbaru berdurasi 3 minit yang memaparkan gabungan babak sinematik serta gameplay. Apa yang paling penting ialah kita dapat menyaksikan Joel benar-benar berinteraksi dengan Ellie, bukan lagi dalam khayalan seperti dalam trailer pertama dahulu.
Jom layan:


Saksikan trailer gameplay pertama EA SPORTS FC 24


Newbee.Boss: Team DotA 2 Terbaru Dari China Tampilkan Gamer Lelaki Dan Wanita!

Organisasi eSports dari China telah mengumumkan pasukan terbaru DotA 2 – Newbee.Boss.

The Boss is here! pic.twitter.com/2pE6MoNr06
— Newbee (@newbeecn) January 10, 2017
Seperti yang diumumkan di Twitter rasmi Newbee, Newbee.Boss akan membariskan gamer wanita Axx (nama sebenar tidak diketahui), beserta veteran-veteran Zhang “xiao8” Ning, Wong “ChuaN” Hock Chuan, Luo “Ferrari_430” Feichi dan seorang pemain baru iaitu Zei9 (nama sebenar tidak diketahui). Ini mungkin menjadikan Newbee.Boss sebagai satu-satunya team DotA 2 yang bertanding di acara besar dengan pasukan jantina campuran!

Life imitates Art pic.twitter.com/yOzRRSXNJR
— Newbee (@newbeecn) January 12, 2017
Profail Dotabuff Axx menunjukkan MMR melebihi 7k, dan cenderung bermain mid heroes.
Xiao88 pula adalah sebahagian daripada team Newbee, juara di The International 2014. Beliau kemudiannya mengumumkan ‘persaraan sementara’ sebelum menandatangani kontrak bermain dengan team LGD.
Ferrari_430 pula adalah carry player yang menyertai Newbee selepas lama bersama Invictus Gaming. Beliau bersama IG selama 5 tahun hingga bersama membawa team itu menjadi juara The International 2012.
Anak Malaysia, ChuaN pula telah bersama Newbee sejak Disember 2015. Pasukan itu bagaimanapun gagal cemerlang di The International 2016 walaupun mendapat tempat ke-3 di Manila Major awal tahun tersebut.
Tidak banyak diketahui berkenaan Zei9, selain daripada khabar angin yang mengatakan beliau adalah anak kepada billionaire China. Beliau dijangka akan memainkan peranan support di dalam Newbee.Boss.
Roster lock DotA 2 baru saja berlaku, dan nampaknya Newbee.Boss terlepas mendaftarkan roster baru mereka daripada mendapat jemputan ke acara-acara major dan akan terpaksa melalui peringkat kelayakan terbuka.
DotA 2 Major terdekat adalah Kiev Major 2017 yang dijadualkan akan berlangsung 20 – 23 April di Kiev, Ukraine.


Ukraine Gesa PlayStation, Xbox Sekat Akaun Pemain Rusia, Halang Pasukan Esports Bertanding

Perang antara Rusia dan Ukraine semakin hari semakin membimbangkan. Syarikat-syarikat gergasi dari Barat telah mengenakan bermacam jenis sekatan kepada negara Rusia.
Bagi memberikan lebih tekanan kepada kerajaan pimpinan Vladimir Putin, pihak kerajaan Ukraine telah menggesa keseluruhan syarikat pembangun game dan platform esports untuk menghentikan segala jenis sokongan kepada Rusia.
Dalam satu kenyataan yang dikeluarkan Timbalan Perdana Menteri Ukraine, Mykhailo Fedorov merayu untuk menyekat semua akaun gaming para pemain Rusia dan Belarus buat sementara waktu, menghalang semua pasukan mereka daripada menyertai sebarang kejohanan esports antarabangsa dan membatalkan segala acara antarabangsa yang diadakan di wilayah Rusia dan Belarus.
“Kami pasti tindakan-tindakan seperti ini akan memotivasikan rakyat Rusia untuk menghentikan secara proaktif serangan agresif ketenteraan yang memalukan ini,” kata Fedorov.
Di Twitter, Fedorov telah memetik akaun Twitter rasmi PlayStation dan Xbox secara spesifik.
@Xbox @PlayStationYou are definitely aware of what is happening in Ukraine right now. Russia declare war not for Ukraine but for all civilized world. If you support human values, you should live the Russian market! pic.twitter.com/tnQr13BsSv— Mykhailo Fedorov (@FedorovMykhailo) March 2, 2022


Ubisoft Umumkan Semua Map Dan Mode Akan Datang Untuk For Honor Adalah Percuma

Berita gembira kepada para pemain yang menantikan game ini.

Menurut laporan Eurogamer, Ubisoft telah mengesahkan bahawa kesemua map dan game mode akan datang yang bakal ditampilkan dalam For Honor adalah percuma.
“Kami tidak mahu memecahkan komuniti ini. Jadi, semua yang terdapat dalam matchmaking termasuklah map dan mode baru, akan diberikan percuma kepada para pemain. Kami juga mempunyai kandungan percuma yang lain. Kami adalah pasukan besar yang menyokong game ini selepas ia dilancarkan kelak,” kata pengarah game ini, Damien Kieken.
“Dari segi monetisation, ideanya adalah kami membenarkan pemain untuk membeli lebih banyak Steel (in-game currency). Ia hanya sekadar shortcut. Segalanya boleh di-unlock dengan memainkan game ini. Dan kesemua shortcuts adalah terbatas kepada progression, jadi kamu tidak boleh unlock end-game item sesuka hati.”
Semasa pelancaran, For Honor akan menawarkan 12 map dan 5 game mode – iaitu 4v4 Dominion, 2v2 Brawls, 1v1 Duels, 4v4 Team Death Matches, dan 4v4 Elimination.

Nampaknya, strategi pemberian map dan mode serta progression pemain ini boleh dikatakan mirip dengan sebuah lagi game keluaran Ubisoft, iaitu Rainbow Six Siege. Dan seperti yang kita ketahui, strategi tersebut telah menambat hati ramai pemain, sehinggakan mereka telah menggunakan strategi yang sama untuk perancangan tahun kedua Rainbow Six Siege.
Pengumuman ini pastinya sedikit sebanyak telah meredakan kekecewaan yang dihadapi oleh para pemain yang menantikan For Honor. Sebelum ini, ia telah disahkan bahawa game ini akan memerlukan pemain untuk memiliki sambungan Internet sepanjang masa, termasuklah juga sekiranya ingin memainkan story campaingn.
Closed Beta akan bermula pada Januari ini, dan For Honor akan dilancarkan sepenuhnya pada 14 Februari 2017.


Tonton Kesemua Trailer Yang Dipaparkan Di Pentas E3 2017 Ubisoft Di Sini

Sidang media Ubisoft di pentas E3 2017 baru sahaja berakhir sebentar tadi. Ia telah memperlihatkan pelbagai trailer baru untuk untuk tatapan para gamers semua.

Ubisoft telah mendedahkan beberapa trailer baru untuk game-game yang telah mereka umumkan sebelum ini seperti Assassin’s Creed Origins, Far Cry 5 dan The Crew. Antara yang menjadi tarikan utama dalam sidang media kali ini adalah sebuah IP baru, Skull & Bones yang bakal membawakan gameplay pertarungan kapal di laut serba baru.
Jom layan semua trailer yang telah diperlihatkan tadi!
Mario + Rabbids Kingdom Battle

Assassin’s Creed Origins

Skull & Bones

Transference

Just Dance 2018

South Park: Phone Destroyer

South Park: The Fractured But Whole

The Crew 2

Far Cry 5

Beyond Good and Evil 2

BattleTech

Starlink : Battle for Atlas

Steep: Road to the Olympics

Dapatkan semua berita di E3 2017 di sini.


Red Dead Redemption 2 Versi PS5, Xbox Series Juga Dilaporkan Telah Dibatalkan

Hasrat kita untuk memainkan Red Dead Redemption 2 dalam versi sebenar PS5 dan Xbox Series nampaknya mungkin tidak akan tercapai.
Hal ini kerana terdapat satu laporan baharu yang mengatakan Rockstar Games telah menghentikan projek konsol generasi terkini untuk game koboi itu.
Laporan ini hadir daripada Tez2,yang cukup terkenal melaporkan berita-berita mengenai Rockstar.
Apabila ditanyakan mengenai apakah benar Red Dead Redemption 2 tidak akan mendapatkan versi terbaharu, Tex2 menjawab, “Ya”.
“Saya telah mendengarnya [pembatalan projek itu] sejak sekian lama. Serta perancangan mereka untuk mengeluarkan Enhanced Rockstar Editor. Semuanya telah dibatalkan/dihentikan buat masa sekarang.”

Per Tez2, it doesn't look like Rockstar Games wants to ship out a new enhanced version of #RedDeadRedemption2 for next-gen consoles anytime soon. It's an absolute crime to abandon this game over GTAV. pic.twitter.com/lZWsJTX8sq— Ben (@videotech_) July 7, 2022

Kata kunci dalam laporan terbaharu ini adalah “dihentikan buat masa sekarang”. Dalam kata lain, sekiranya laporan ini sahih, tak mustahil untuk Rockstar meneruskan kembali projek tersebut.
Walau bagaimanapun, melihat kepada apa yang Rockstar telah lakukan terhadap Red Dead Online, iaitu tiada lagi kemaskini besar akan dibawakan — janganlah meletakkan harapan terlalu tinggi untuk mereka kembali memandang game itu.
Dengan mereka kini sedang memfokuskan GTA yang seterusnya, serta dalam masa sama terus menyokong GTA 5, pastinya sukar untuk mereka kembali membawakan sesuatu baharu untuk Red Dead Redemption 2.
Minggu lalu, Tez2 turut melaporkan Rockstar telah membatalkan projek remaster game pertama Red Dead Redemption selepas bertahun dalam perancangan.


Rainbow Six Siege: Operation Skull Rain Akan Datang 2 Ogos, Dua Operator Brazil Diperkenalkan!

Bersiap sedialah untuk beraksi menggunakan CTU dari Brazil, iaitu Batalhão de Operações Policiais Especiais (BOPE) dalam DLC terbaru Rainbow Six Siege!

Ubisoft dalam blog-nya telah memperkenalkan DLC terbaru untuk game ini – Operation Skull Rain. Seperti juga DLC-DLC sebelum ini, ia akan ditampilkan dengan satu map dan dua operator baru, yang mana kali ini didatangkan jauh dari Amerika Selatan.
Operator pertama dari dua yang akan ditampilkan adalah Caveira, seorang operator defender wanita yang memiliki special ability “Silent Step”. Apa istimewanya ability ini? Ia mampu untuk menyelinap ke arah musuh, melumpuhkan dan memaksa atau interrogate mereka untuk mendedahkan lokasi terkini musuh-musuh yang lain. Operator ini akan membawa M12 dan SPAS-15 sebagai primary weapon, PRB92 untuk secondary weapon, dan Nitro Cell (C4) atau Barbed Wire sebagai gajet.
Operator kedua adalah Capitão, iaitu operator attacker yang memiliki crossbow yang memanahkan asphyxiating bolts. Apa itu asphyxiating bolts? Ia membakar oksigen di dalam radius tertentu, dalam masa yang sama mengeluarkan smoke grenade yang mampu menyembunyikan posisi dan gerakan rakan sepasukan. Capitão akan ditampilkan dengan M-249 dan PARA-308 sebagai primary weapon, PRB92 untuk secondary weapon, dan frag atau stun grenades sebagai gajet.
Buat masa ini, Ubisoft masih lagi belum mendedahkan apa-apa gambar atau screenshot untuk kedua-dua operator ini dan map baru tersebut. Malah, nama map tersebut masih lagi belum didedahkan.
Ubisoft berkata, lebih banyak info akan diumumkan semasa livestream Season Two Xbox Pro League Finals yang akan diadakan pada 30 Julai nanti.
Operation Skull Rain akan dilancarkan di PC, PlayStation 4 dan Xbox One pada 2 Ogos 2016 untuk pemilik Season Pass. Manakala, ia akan dilancarkan kepada semua pemain secara percuma pada 7 hari kemudian.


Trilogi Crash Bandicoot Versi Remaster Untuk PlayStation 4 Diumumkan!

Semalam di PlayStation Experience, Activision mengumumkan remaster bagi game klasik Crash Bandicoot!

Remaster yang akan dibangunkan oleh Vicarious Visions ini dinamakan Crash Bandicoot The N. Sane Trilogy yang akan menampilkan versi terbaru bagi game Crash Bandicoot, Crash Bandicoot 2: Cortex Strikes Back, dan Crash Bandicoot: Warped.
Vicarious Visions adalah developer yang sama membangunkan siri-siri game terkenal seperti Transformers War for Cybertron, Guitar Hero, dan Skylanders.
Bagi meraikan ulangtahun ke-20 siri klasik ini, demo bagi ini juga akan dilancarkan tidak lama lagi. JomGaming akan mengumumkan ketibaan demo ini apabila ianya keluar nanti.
Crash Bandicoot N. Sane Trilogy dijangka akan dilancarkan pada tahun hadapan bagi platform PS4.
[su_box title=”JomBeli!” box_color=”#ff0000″]Unit review Crash Bandicoot N. Sane Trilogy disediakan oleh NaGaming dan korang juga boleh dapatkan daripada mereka!
[/su_box]


Bukan ‘FIFA 18’ Yang Akan Dibawakan Ke Nintendo Switch, Tapi ‘EA Sports FIFA’

Semasa acara pelancaran Nintendo Switch pada Januari 2017 lalu, EA telah mengumumkan bahawa siri FIFA akan dikeluarkan untuk konsol terbaru daripada Nintendo itu.

Beberapa minggu kemudian, wakil EA, Peter Moore ada menyatakan bahawa versi FIFA yang akan dilancarkan di Switch pada tahun ini adalah FIFA 18, akan dikeluarkan pada tarikh yang berdekatan dengan FIFA 18 di platform-platform lain. Beliau juga mengatakan bahawa versi FIFA di Switch ini akan “dicipta khas”, sedikit berbeza dengan versi di platform-platform lain.
JomBaca: FIFA Pertama Kalinya Diperlihatkan Dalam Iklan Terbaru Nintendo Switch
Kami telah menjangkakan sebelum ini bahawa versi Switch akan memiliki fungsi-fungsi atau mungkin juga grafik yang bakal dikurangkan. Mungkin juga ia bakal menggunakan Ignite, enjin game yang digunakan untuk versi PS3 dan Xbox 360, bukan enjin game Frostbite yang digunakan untuk PS4 dan Xbox One.
Terbaru, Eurogamer telah menerima satu kenyataan media baru daripada EA. Dalam kenyataan tersebut, EA menyatakan bahawa semasa acara EA Play 2017 (acara E3 2017 untuk pentas EA) nanti, mereka memperkenalkan FIFA 18 dan EA SPORTS FIFA untuk Nintendo Switch – dua judul game yang berbeza.

Daripada kenyataan ini, kita boleh menjangkakan bahawa game FIFA yang bakal dilancarkan di Switch tidak cukup untuk digelar sebagai FIFA 18. Tapi apa yang membuatkannya begitu berbeza? Apakah kelainan yang akan ditampilkan jika dibandingkan dengan versi FIFA 18 yang sebenar?
Jawapannya hanya boleh dijawab pada acara itu kelak. Sama-sama kita nantikan!


Lara Croft Bersiap Sedia Untuk Berlawan Dalam Gambar Terbaru Filem Tomb Raider

Bersedia untuk memanah masuk ke dalam satu lagi makam.

Tomb Raider akan tiba di pawagam pada tahun hadapan tapi mari kita lihat gambar terbaru pemenang Oscar, Alicia Vikander beraksi sebagai karakter yang sudah lama mewarnai industri game.

Sebelum ini, watak Lara Croft pernah dibawakan oleh Angelina Jolie namun Alicia mengatakan bahawa untuk versi filem kali ini membawa Lara Croft ke suatu tempat berbeza.
“Saya agak terkejut mak saya pun tahu siapa Lara Croft kerana Angelina Jolie berjaya membawakan Lara Croft sehingga dikenali ramai dan saya amat teruja membawa karakter ini pada sisi yang berlainan.”

Menurut temuramah Alicia bersama Entertainment Weekly berkata, “Lara sentiasa mempunyai kekuatan, kepandaian dan perasaan ingin tahu sepanjang hidupnya tapi dia tidak mempunyai apa-apa pengalaman. Ini hanya sekadar permulaan.”
Alicia berkongsi betapa peritnya untuk membawakan watak Lara Croft tetapi latar belakang Alicia sebagai seorang penari membolehkan Alicia bersiap sedia dengan aksi lasak Lara.
“Saya pernah menghabiskan masa dua hari terakhir penggambaran di dalam satu tangki dan hari itu termasuk dalam 16 hari saya basah lencun atau tenggelam terus dalam air.
Untuk satu babak aksi, mereka campak saya masuk ke dalam sungai dengan tangan saya diikat sebanyak 50 kali! Tak perlu pun berlakon, saya terus beri tindak balas,” kata Alicia sambil tergelak.

Filem Tomb Raider turut dibintangi oleh Dominic West sebagai bapa Lara, Walton Goggins sebagai penjahat dan Daniel Wu sebagai seorang kapten bersama Lara dalam pengembaraannya serta diarah oleh Roar Uthaug terkenal dengan filem The Wave.
Saksikan detik permulaan yang akan membentuk Lara Croft dalam Tomb Raider pada 16 Mac 2018.


AirAsia Saiyan Tarik Diri Daripada Mobile Legends SEA Cup 2018 Di Indonesia Sebagai Tanda Protes

Apabila ada sahaja pasukan Malaysia menjejakkan kaki ke Indonesia, pasti tidak terlepas daripada berlakunya kontroversi.
Sumber gambar: AirAsia Saiyan.
Kejohanan Mobile Legends terbesar rantau ini, Mobile Legends Southeast Asia Cup (MSC) 2018 sedang berlangsung pada hujung minggu di Jakarta, Indonesia. Ia membawakan 10 pasukan terbaik dari 7 buah negara Asia Tenggara.
Satu-satunya wakil dari Malaysia AirAsia Saiyan (ASYN) telah mengumumkan yang pasukan mereka telah menarik diri daripada kejohanan ini selepas timbul bermacam kontroversi. Penarikan ini telah diumumkan oleh mereka melalui satu kenyataan yang dikeluarkan di laman Facebook rasmi mereka.
Kontroversi berlaku atas dasar memprotes tindakan pihak penganjur, iaitu RevivalTV yang memaksa pasukan ASYN untuk mengadakan perlawanan semula (rematch) dengan pasukan dari Indonesia, iaitu Aerowolf.
Jam 11 malam tadi, pasukan ASYN telahpun mengesahkan slot mereka ke separuh akhir, namun kira-kira 1 pagi, pihak RevivalTV, Mooton dan Aerowolf telah berjumpa dengan pengurusan ASYN untuk berbincang sesuatu.
Isu timbul apabila berlaku kekeliruan dengan kontrak yang telah ditandatangani sebelum ini. Pihak penganjur menjelaskan bahawa pasukan Aerowolf telah menandatangani kontrak yang berbeza dengan ASYN pada 3 Julai 2018 semasa sidang media MSC 2018. Kontrak Aerowolf adalah dalam bahasa Indonesia dan mereka juga menunjukkan buku peraturan pertandingan yang baru yang ditandatangani oleh pasukan Aerowolf dan RevivalTV.
Oleh itu, terdapat dua kontrak berbeza antara pasukan yang terlibat dengan MSC 2018, dan selepas perbincangan yang telah berlangsung selama 2 jam, pihak penganjur memutuskan untuk mengadakan rematch antara ASYN dan Aerowolf bagi menyelesaikan isu ini — dan sekiranya ASYN menolak, pasukan mereka akan disingkirkan (disqualify).
Dalam kenyataan yang dikeluarkan oleh ASYN:
“Kami berasa ini adalah satu keputusan yang tidak adil kerana kesalahan daripada pihak RevivalTV tidak sepatutnya menjejaskan integriti pertandingan ini, terutamanya apabila pengumuman kepada semua pihak telah diputuskan pada pukul 11 malam semalam. ”
“Sebagai wakil Malaysia di MSC, kami bersependapat bahawa integriti pertandingan amat penting untuk pembangunan esukan di Asia Tenggara, dan ianya bukanlah sesuatu yang kami boleh bertolak ansur dua kali, dalam dua hari pertandingan MSC ini.”
Pada hari pertama, bantahan ASYN untuk rematch telah ditolak selepas Aerowolf tidak bersetuju untuk melakukannya. Maka, ASYN berpendapat bahawa untuk kes ini, mereka mempunyai hak untuk menolak rematch untuk slot separuh akhir.

ASYN turut bertegas untuk mengambil tindakan undang-undang terhadap RevivalTV atas kontrak yang telah mereka tandatangi sebelum ini.
“Kami juga akan mengambil tindakan undang-undang terhadap pihak RevivalTV kerana kontrak kami yang ditandatangi antara pihak ASYN dan RevivalTV.”
“Kami kecewa, tetapi kami percaya bahawa ini adalah keputusan yang betul demi pembangunan esukan untuk masa depan. Sekali lagi, kami ingin memohon maaf kepada penyokong-penyokong ASYN dan juga rakyat Malaysia kerana gagal mengibarkan bendera Malaysia pada hari ketiga MSC 2018.”
“Akhirnya, kami ingin mengucapkan selamat maju jaya kepada pasukan Aerowolf di peringkat separuh akhir MSC nanti.”


Avatar: Frontiers of Pandora: Game First-Person Open-World Untuk PC, PS5, Xbox Series, Dilancarkan 2022

Setelah lebih empat tahun mengumumkannya, Ubisoft akhirnya telah memperlihatkan trailer sinematik pertama serta mengumumkan beberapa info baharu, termasuk judul rasmi dan tahun pelancarannya.
Game ini digelar Avatar: Frontiers of Pandora, sebuah game open-world action-adventure dengan pandangan first-person. Ia dibangunkan oleh Massive Entertainment, sebuah studio milik Ubisoft dengan kerjasama Lightstorm Entertainment dan Disney.
Avatar: Frontiers of Pandora akan membawakan sebuah kisah yang berasingan daripada filemnya. Pemain akan bermain sebagai seorang Na’vi dan menjelajahi merentasi Western Frontier ke bahagian Pandora yang belum pernah dilihat sebelum ini.
Avatar: Frontiers of Pandora akan dilancarkan untuk PC, PS5, Xbox Series pada tahun 2022.
Jom layan trailer sinematik pertama yang penuh memukau ini:


Kenali 2 Operator Baru Dari India Dan Kenya Yang Akan Dibawakan Ke Dalam Rainbow Six Siege

Bulan hadapan, musim seterusnya untuk Rainbow Six Siege, yang diberi nama Operation Shifting Tides akan dilancarkan. Seperti biasa, ia akan membawakan pelbagai kandungan baharu, terutamanya dua Operator baru.
Operator pertama ialah attacker yang berasal dari India, digelar Kali. pencinta tembakan jarak jauh pastinya akan menyukai Operator terbaru ini kerana buat pertama kalinya dalam Rainbow Six Siege, selaras bolt-action sniper berkuasa tinggi diperkenalkan. Selain itu, Kali juga memiliki gajet LV Explosive Lance, sejenis attachment kepada sniper yang apabila ditembak boleh membuat lubang kecil terhadap dinding, termasuk reinforced wall.
Operator kedua pula ialah defender yang berasal dari Kenya, digelar Wamai. Kekuatan Wamai ialah Operator ini mempunyai gajet yang diberi nama Mag-NET System. Apabila dicampak dan dilekatkan di dinding, ia boleh dikatakan berfungsi seperti magnet. Apabila apa-apa tembakan atau balingan pihak lawan seperti grenade laucnher atau flashbang melintasi berdekatan, ia akan ditarik ke arah Mag-NET System, melambatkan letupan dan akhirnya meletup di tempat tarikan itu yang kurang berbahaya berbanding sasaran asal.
Tiada map baru akan dilancarkan nanti, namun ia akan memperkenalkan semula map Theme Park yang dikemaskini dengan lebih sesuai untuk perlawanan-perlawanan kompetitif.
Korang boleh saksikan video di bawah, yang mana Ubisoft menjelaskan lebih lanjut tentang kandungan yang bakal ditampilkan dalam Operation Shifting Tides, yang dijadual akan dikeluarkan pada 3 Disember 2019.


Overwatch 2 Akan Dilancarkan Sebagai Game Percuma Pada Oktober

Blizzard Entertainment telah mengumumkan tarikh pelancaran Overwatch 2 sekaligus mengumumkan satu perubahan besar keapda game shooter ini.
Overwatch 2 telah bertukar model bisnesnya, yang mana akan dilancarkan sebagai sebuah game percuma (free-to-play).
Tarikh pelancarannya adalah pada 4 Oktober 2022 untuk PC, Xbox Series, Xbox One, PS5, PS4 dan Nintendo Switch.
Menampilkan perlawanan kompetitif online 5-lawan-5, Overwatch 2 akan membawakan fungsi cross-play dan cross-progression.

Blizzard akan berkongsi lanjut mengenai game ini seperti karakter baharu bernama Junker Queen, bagaimana model live-service game ini akan berjalan, perancangan kandungan bermusim, sesi percubaan beta dan lain-lain pada 17 Jun ini, 1 pagi (waktu Malaysia) di Twitch dan Youtube.


PS4 Standard 500GB Dah Tak Muat Nak Mainkan Call of Duty Warzone, Cold War, Modern Warfare

Beberapa hari lalu, Activision telah melancarkan kemaskini terbaharu untuk dua game Call of Duty terkini mereka, Modern Warfare/Warzone dan Black Ops Cold War.
Dalam nota patch yang dikeluarkan, mereka berkongsikan apakah kandungan-kandungan yang akan dibawa, serta berapakah saiz muat-turun untuk kemaskini ini. Korang boleh bacanya di sini.
Selain itu, Activision turut memberikan peringatan kepada para pemain PS4 standard yang hanya memiliki storan 500GB. Mereka mengatakan yang sekiranya pemain install kedua-dua game Modern Warfare/Warzone dan Black Ops Cold War berserta semua mode dan pek, storan 500GB tidak akan cukup.
Activision mencadangkan untuk kita memilih mana mode yang kita selalu main dan buang mana-mana kandungan, mode atau pek yang pemain tidak main. Berikut ialah bagaimana korang boleh lihat dan buang mana-mana kandungan yang tidak diingini.
Modern Warfare/Warzone: Di menu utama, tekan butang Options, klik tab General, pergi ke Game Installs. Di situ korang boleh buang mana-mana kandungan yang tidak dimain.
Black Ops Cold War: Di menu utama, tekan butang R3, pergi ke File Management. Di situ boleh terus buang mana-mana kandungan yang tidak diingini.
Activision turut mengingatkan yang kedua-dua game ini adalah berbeza. Bermakna, sekiranya hanya mahu mainkan Black Ops Cold War, tidak perlu install Modern Warfare/Warzone sama sekali, dan sebaliknya.
Jadi, kepada pemain tegar game-game terkini Call of Duty di PS4 standard, selamat memilih dan membuang kandungan-kandungan yang tidak diingini.


Semua 10 Unsur Dan Budaya Malaysia Yang Dibawa Masuk Dalam No Straight Roads

Malaysia sememangnya mempunyai ramai insan yang terlibat dalam industri pembangunan video game, sama ada yang mencipta nama di luar negara atau melebarkan sayapnya dari dalam negara ini. Antara yang sering meniti di bibir para peminat video game ialah Wan Hazmer Wan Abd Halim dan Daim Dziauddin.
Setelah bertahun menimba ilmu di bawah Square Enix, yang mana projek terakhir di Jepun adalah sebagai ketua pereka Final Fantasy XV, Wan Hazmer kembali ke tanah air untuk mencurah bakti dalam industri gaming tempatan. Bersama-sama dengan Daim Dziauddin, bekas artis konsep Street Fighter V, juga sepupunya, mereka telah mengasaskan Metronomik, sebuah studio pembangunan game tempatan yang berpangkalan di Kuala Lumpur.
Game pertama Metronomik — No Straight Roads. Sebagai sebuah game buatan Malaysia, pastinya Metronomik mempunyai misinya untuk memperkenalkan Malaysia ke mata dunia melalui elemen-elemen yang cukup sinonim dengan masyarakat Malaysia.
Malah, kalau korang masih ingat, Final Fantasy XV turut menampilkan makanan-makanan kegemaran rakyat Malaysia seperti roti canai, nasi ayam dan satay — terima kasih kepada Wan Hazmer.
Roti canai dalam Final Fantasy XV.
Maka, dalam artikel kali ini, JomGaming akan menyenaraikan semua elemen Malaysia yang kami temui dalam No Straight Roads.
1. Bahasa Malaysia

Sudah tentunya, unsur yang paling menyerlah dan yang pertama sekali kita temui ketika membuka game ini ialah pilihan teks dalam Bahasa Malaysia. No Straight Roads turut menampilkan Bahasa Malaysia sebagai salah satu bahasa teks, seperti yang telah kami laporkan sebelum ini. Apabila memilih Bahasa Malaysia, UI, tips dan tutorial serta sarikata akan disajikan dalam bahasa kebangsaan.
Walaupun sedikit kecewa apabila lakonan suara hanya disajikan dalam empat bahasa iaitu Inggeris, Perancis, Sepanyol dan Jepun — mungkin game Metronomik seterusnya akan menampilkan lakonan suara dalam bahasa kebangsaan? Sama-sama kita doakan.
2. Adoi, Opocot

Seperti kebiasaan game aksi, pastinya akan ada baris dialog yang dirakam untuk digunakan ketika karakter yang sedang dikawal terkena damage. Antara dialog yang diungkapkan Mayday dan Zuke untuk menzahirkan rasa sakit apabila musuh menyerang ialah “adoi” dan “opocot”.
3. Lah
Kami bermain No Straight Roads dari awal hingga tamat menggunakan lakonan suara berbahasa Inggeris. Seperti yang kami sebutkan dalam reviu, dialog yang disajikan dalam game ini adalah bersifat santai. Maka, ada sesetengah dialog dalam game ini yang menyelitkan perkataan “lah” di hujung ayat, sama seperti percakapan seharian kita masyarakat Malaysia.
4. Warung Makan

Antara bangunan terawal yang ditemui dalam game ini ialah sebuah kedai makan kecil yang sememangnya direka seperti warung-warung yang ada di Malaysia. Rekaan dalaman kedai, kerusi-kerusi plastik merah yang tiada tempat sandar itu, meja makan, serta payung — segalanya menampakkan warung-warung kecil tempatan yang dibawa masuk ke dalam No Straight Roads.
Malah, ketika bercakap dengan tuan kedai, karakter tersebut menyebutkan salah satu menu yang ada ialah “Roti Junction”.
5. Qwasas

Salah satu misi Bunk Bed Junction yang terdiri daripada Mayday dan Zuke ialah untuk menghidupkan tenaga elektrik di seluruh Vinyl City. Di bandar fiksyen ini, tenaga yang digunakan untuk menjana elektrik digelar “Qwasas”, iaitu “kuasa” yang dieja dengan lebih hipster.
6. Akusuka

Setiap bos musuh dalam No Straight Roads mempunyai daerahnya yang sendiri. Untuk Sayu, daerahnya diberi nama Akusuka. Ini memang terang-teranglah, aku suka. Malah, di daerah ini terdapat banyak tempat yang banyak diberi nama “suka” seperti Suka Pop Centre, Sukadenki, Akusuka 108, Akusuka Dome.
7. Kura-Kura
Karakter Sayu mempunyai banyak elemen Malaysia. Ketika Bunk Bed Junction ingin menyerang konsert Sayu, venue yang sedang digunakan Sayu untuk mengadakan konsert itu ialah Kura Kura Stream Hub. Ya, kura-kura.
8. LukisanArt

Ya, masih lagi tentang Sayu. Dalam game ini, karakter Sayu ini kononnya bukanlah manusia sebenar, tapi sebenarnya ikon muzik yang wataknya direka secara digital oleh empat anak muda iaitu Remi, Tila, Dodo dan Sofa.
Sayu mempunyai satu laman web yang diberi nama “LukisanArt”. Seperti tertera dengan jelas, mereka menggunakan “lukisan”, dan menurut Wiki Fandom, LukisanArt adalah rujukan secara langsung kepada laman DevianArt, sebuah laman sosial popular untuk para pelukis seluruh dunia memuatnaik hasil seni mereka.
9. Buaya

Ini mungkin kedengaran agak pelik tapi di dalam rumah bawah tanah mereka atau markas Bund Bed Junction, Zuke ada memelihara buaya, yang diberi nama Ellie-Gator. Ya, pelihara buaya di pembetung bawah tanah., tak ke aneh?
Kami merasakan ini adalah rujukan kepada berita pada tahun 2016 yang terlihat seekor buaya muncul di bawah jambatan di Melaka.
10. DK West

Ya, sengaja kami letakkan DK West di akhir artikel kerana karakter ini merupakan hasil karya dalam game ini yang paling banyak unsur dan budaya Malaysia.
Pertama sekali, sudah tentu nama karakter ini memiliki unsur Malaysia, dengan sedikit twist untuk tatapan pemain global. Kalau ada yang masih tak perasan, “DK” ialah “dikir” dan “West” pula ialah “barat” — maka “DK West” sebenarnya mengambil inspirasi daripada dikir barat, satu persembahan tradisional yang menggunakan dialek Kelantan.
Mungkin persembahan yang dilakukan oleh DK West tidaklah 100% dikir barat, namun kita boleh nampak yang ada inspirasi kuat daripadanya. Dikir barat adalah satu persembahan yang seakan berlawan-lawan pantun oleh Tukang Karut dan diikut sama oleh awak-awak yang ramai sebagai suara latar. Dalam No Straight Roads, DK West menggunakan persembahan rap, yang boleh dikatakan percakapan laju seperti dikir barat, serta diikuti oleh suara latar penyanyi lain dengan lagu dan muzik yang catchy.

Walau apa jua bahasa lakonan suara yang dipilih oleh pemain (4 bahasa lakonan suara yang disebut di atas), DK West akan tetap berbahasa Malaysia dengan percakapan pasar seperti orang-orang bandar. Ya, DK West ialah satu-satunya karakter dalam No Straight Roads yang berbahasa Malaysia sepenuhnya, walaupun ketika berbual dengan karakter lain yang berbahasa lain, DK West tetap akan menjawabnya dalam bahasa Malaysia.
Selain itu, rekaan karakter DK West juga dipenuhi dengan budaya Malaysia, khususnya Kelantan. Karakter ini memakai tanjak, ada inai di tangan, dan motif-motif wayang kulit.

DK West adalah sangat unik, bukan sahaja kerana rekaan karakternya, malah dari segi gameplay. DK West bukanlah bos yang diletakkan dalam jalan cerita utamanya. Sebaliknya, DK West adalah bos sampingan yang diberi pilihan sama ada ingin menghabiskan misi ini ataupun tidak, serta gameplay yang disajikan juga bukanlah aksi seperti melawan bos-bos lain, tetapi rhythm game sepenuhnya.
Dalam satu kenyataan (video di bawah), Wan Hazmer mengatakan yang gameplay rhythm sepenuhnya yang ditampilkan untuk karakter ini sahaja adalah misinya untuk memperkenalkan genre ini ke audiens yang lebih ramai kerana beliau sendiri penggemar genre rhythm.

Inilah unsur dan budaya Malaysia yang kami temui dalam No Straight Roads. Kalau ada elemen-elemen lain yang kami terlepas pandang, korang boleh sebutkannya di ruangan komen.
JomGaming ingin mengucapkan tahniah kepada Metronomik atas kejayaan cahaya mata mereka pertama ini kerana dalam masa sehari pelancaran sahaja, No Straight Roads sudah berjaya menjana keuntungan. Semoga kalian terus mara ke hadapan dalam industri video game, dan kami berharap agar game seterusnya daripada Metronomik akan memasukkan lebih banyak unsur dan budaya Malaysia.
Bagi sesiapa yang masih belum dapatkan No Straight Roads, pergi dapatkannya sekarang kerana pasti korang akan berbangga apabila bermain game tempatan yang meniti di bibir gamer seluruh dunia.
No Straight Roads kini boleh dimainkan di PC (Epic Games Store), PS4, Xbox One dan Switch.


Belum Lagi Dilancarkan, Cheat Untuk Battlefield 2042 Dah Mula Dijual

Dua bulan sebelum pelancaran penuhnya, sudah ada laman web yang mencipta dan menjual cheat untuk Battlefield 2042.
Laman yang tidak bertanggungjawab ini sudahpun menyediakan beberapa cheat yang sememangnya keji, seperti aimbot, ESP, dan Cheat Radar.
Buat masa ini, laman itu belum lagi mengumumkan harga yang akan dikenakan untuk mendapat akses kepada cheat-cheat itu. Namun menurut Kotaku, langganan bulanan kepada cheat untuk Battlefield V adalah berharga USD30 (~RM126), maka kemungkinan laman itu akan mengenakan harga yang sama.
Apa yang merisaukan adalah laman itu menegaskan yang cheat ciptaan mereka ini adalah selamat dan tidak mampu dikesan oleh EA dan DICE kerana mereka sentiasa mengemaskini godaman itu setiap kali ada patch baharu dikeluarkan oleh pembangun game.
Malah, mereka turut menyatakan laman itu telah mengumpulkan lebih 1.2 juta pengguna berdaftar, kononnya tiada seorang pun pernah diharamkan (ban) dari mana-mana game Battlefield sebelum ini.
Kami di JomGaming tidak mahu meletakkan pautan atau menyebutkan nama laman web tersebut kerana tidak mahu sesiapa menyokong aktiviti seumpama ini, yang akhirnya akan merosakkan pengalaman bermain game shooter itu kelak.
Battlefield 2042 akan dilancarkan pada 22 Oktober 2021 untuk PC, PS5, Xbox Series, PS4, dan Xbox One.


Rainbow Six Siege: Ketiadaan Renown Selepas Match, Ubisoft Akan Baiki Bug Ini

Pastinya korang tidak terlepas daripada terkena bug di mana korang tidak mendapat Renown selepas tamatnya sesebuah match dalam Rainbow Six Siege.

Seorang Redditor, TheRabidPigeon telah menghubungi Ubisoft mengenai masalah ini, dan mereka telah mengatakan mereka sedang menyiasat isu ini. Di pihak Ubisoft, renown tersebut tetap ditambah ke dalam account pemain, namun, ia hanyalah bug di mana renown tersebut tidak kelihatan di skrin pemain.
Bermakna, pemain akan mendapat semula renown yang ‘hilang’ ini.
Memetik kata-kata TheRabidPigeon:

I just contacted Ubisoft support with this question:
“Me and plenty of other individuals have encountered the Synchronizing Data bug in Siege, where after a game, all the players connected to the server do not get any renown and are shown a message in the bottom left corner of the screen instead. This message is “Please Wait… Synchronizing Data.” This is absolutely something that should have been fixed by now. It has been occurring to almost every single player for the last two weeks. This bug happens more than every other game for me and has made it basically impossible to earn renown. Is there a way to fix this issue? It seems like a server-side bug and it should really have been patched by now.”
Here is an image of our conversation.
TL;DR: All lost renown/XP because of the Synchronizing Data bug will be given to you later.

JomBaca: Rainbow Six Siege: Bonus Season Pass Diaktifkan Untuk Semua Pemain Buat Sementara


PES SEA Champions League Final: 4 Wakil Malaysia Ke Vietnam Telah Diumumkan!

Kehangatan tournament PES terbesar Asia Tenggara kian terasa. Empat wakil Harimau Malaya sudah bersedia untuk mengaum!
Final PES Champions League Asia Tenggara (SEA CL) kini hanya tinggal beberapa minggu sahaja. Terkini, PES League Malaysia telah mengumumkan 4 wakil tanah air yang bakal membawa nama negara ke Hanoi, Vietnam.

4 wakil terbaik Malaysia tersebut adalah Tengku Erwan Martino (Degasa_Erwan), Mohd Hafeez (Feezness), Mohamad Fauzi (p0j13z) dan bakal diketuai oleh Ahmad Yazid (Yazid_Dragon).
Yazid Dragon

Antara pemain bertaraf bintang di rantau, Yazid adalah seorang pemain kental yang telah menjuarai liga domestik Malaysia, sebelum menempah slot ke Hanoi. Nama beliau sudah tidak asing lagi dalam komuniti PES Asia Tenggara. Mewakili Malaysia secara berturut-turut dalam tournament online PES SEA CL dari musim pertama, beliau merupakan antara pemain paling senior dalam komuniti Winning Eleven/PES (WEPES) Malaysia, yang sentiasa aktif dan digeruni dalam arena PES lebih dari 10 tahun.
Antara pencapaian peribadi yang pernah dirangkulnya adalah memenangi beberapa tournament PES yang besar dan berprestij di Malaysia, termasuk tournament PES terbuka Malaysia yang dianjurkan oleh Celcom & KOSMO! Merupakan ahli kepada clan Kickers, satu clan yang “bermusuh tradisi” dengan Degasa, beliau berharap akan mengharumkan nama negara di mata dunia.
Di Hanoi nanti, beliau bakal diberikan lilitan tangan, bertindak sebagai kapten pasukan negara.
Degasa Erwan

Tumpuan pastinya harus diberikan kepada Erwan, yang mana beliau merupakan antara pemain PES terbaik rantau ini. Memegang takhta sebagai juara SEA CL Online untuk dua musim berturut-turut sebelum ini, seterusnya menempah tempat automatik ke Hanoi, pastinya beliau adalah antara pemain yang paling digeruni pihak lawan ketika aksi Final kelak.
Memenangi liga-liga dan tournament tempatan sudah menjadi kebiasaan buat dirinya. Kini, tugasan yang dipikul oleh beliau adalah lebih berat, dengan mendukung harapan tanah air serta membawa gelaran sebagai pemain pilihan untuk memenangi tournament di Hanoi nanti.
Feezness

Hafeez Shariffudin atau lebih mesra dengan panggilan Feezness, telah berkecimpung dalam arena WEPES sejak zaman PlayStation 1 lagi. Merupakan salah seorang ahli daripada clan Degasa, Hafeez juga banyak menyertai tournament WEPES offline dan online sejak tahun 2009. Antara highlight kariernya sebagai seorang pemain PES adalah apabila berjaya merangkul kejuaraan tournament Winning Eleven 2010 anjuran KOSMO, sebuah tournament yang disertai oleh 200 orang peserta.
Apabila dihubungi JomGaming, beliau berasa sangat bertuah apabila dapat mewakili pasukan Malaysia ke Hanoi, dan harapan beliau adalah untuk melakukan yang terbaik demi mengharumkan nama negara dalam arena E-Sports.
p0j13z

Bermula dengan World Soccer Jikkyou Winning Eleven 3, Fauzi “p0j13z” Zaini boleh dianggap sebagai pemain paling veteran dalam pasukan PES Malaysia ini. Menggunakan nama “inesen” ketika itu, beliau mula dikenali dalam komuniti PES Malaysia pada tahun 2009 apabila beliau telah mengemaskini jersi-jersi kelab, formasi, nama-nama pemain untuk Winning Eleven di console PS3 dan mengedarkannya secara eksklusif dan percuma kepada peminat PES tempatan. Hasil usaha gigih beliau, peminat Winning Eleven di Malaysia dapat menikmati tahap keseronokan yang optimum apabila berpeluang untuk memainkan kelab yang diminati dengan menggunakan jersi-jersi rasmi kelab tersebut.
Setelah menamatkan pengajian di negara matahari terbit, Jepun, dan kembali ke Malaysia pada 2010, Fauzi telah bersara dari arena PES untuk menumpukan sepenuh perhatian kepada keluarga dan kerjaya. Kini, beliau telah telah kembali ke “padang” dan menamatkan era persaraannya dan berentap semula dengan pemain terbaik dari rantau Asia Tenggara.

Berikut adalah butiran-butiran yang perlu anda tahu mengenai Final ini:

Nama Tournament: PES SEA Champions League Final
Penganjur: PES League Vietnam
Tempat: Hanoi, Vietnam
Tarikh: 17 April 2016
Negara-negara yang terlibat: Malaysia, Indonesia, Thailand & Vietnam
Jumlah pemain yang dihantar setiap negara: Empat (4) orang pemain

Apa itu PES SEA Champions League Final? Ketahui lebih lanjut mengenai tournament PES terbesar Asia Tenggara ini di sini.
Pasukan PES League Malaysia ke Hanoi ini telah ditaja oleh Adabi, OzzVampo dan Lanang, serta JomGaming.my dengan berbesar hati telah menjadi media rasmi bagi pasukan ini khususnya, dan juga media rasmi bagi komuniti PES di Malaysia amnya.
Jadi, teruskan bersama kami di JomGaming untuk mengetahui perkembangan terkini pasukan negara ini!
Jersi Home pasukan negara di Hanoi.
Jersi Away pasukan negara di Hanoi.
Anda ingin lebih mendekati komuniti PES Malaysia ini? Berkemungkinan anda adalah hidden gems kepada pasukan PES negara? Anda percaya bahawa anda mampu untuk mewakili negara pada tournament yang akan datang? Jom sertai komuniti ini di PES League Malaysia!
Setiap bulan, liga domestik online akan diadakan oleh PES League Malaysia. Dan dari liga domestik ini, 4 pemain akan dipilih untuk mewakili negara untuk PES SEA Champions League yang dimainkan secara online, juga diadakan pada setiap bulan oleh PES League Asia.
Semasa artikel ini ditulis, liga domestik yang diuruskan PES League Malaysia ini mempunyai 4 division, di mana setiap division mempunyai 16 pemain! Mengikut kesesuaian, tournament berformatkan “cup” akan dijalankan pada setiap minggu secara kecil-kecilan.


The Witcher 3 Akan Dilancarkan Ke Nintendo Switch Pada Tahun Ini

CD Projekt Red telah mengumumkan The Witcher 3 versi Nintendo Switch. Game yang memperoleh pelbagai anugerah game terbaik itu akan dilancarkan pada tahun ini, namun tarikhnya masih belum didedahkan.
Dalam versi ini, pemain akan mendapat The Witcher 3: Wild Hunt, Hearts of Stone, Blood and Wine, dan 16 add-on lain.
Saber Interactive akan mengendalikan port ke versi Switch ini.
Korang boleh layan trailer yang telah dikeluarkan di bawah:


PES 2016: Gareth Bale Bakal Menghiasi Muka Hadapan DLC EURO 2016!

Kehangatan kejohanan bola sepak terbesar Eropah, UEFA EURO 2016 kini semakin terasa!

Konami telah mengumumkan bahawa DLC terbaru untuk PES 2016, UEFA EURO 2016 bakal dihiasi dengan pemain sayap prolifik Real Madrid dan Wales, Gareth Bale.
DLC yang mendapat lesen rasmi daripada pihak UEFA ini akan dikeluarkan dalam disk fizikal dan edisi digital stand alone pada 21 April 2016 untuk PS4 dan PS3. Manakala, para pemilik PES 2016 yang sedia ada untuk PS4, PS3, Xbox One, Xbox 360 dan PC, anda akan mendapat update percuma pada 24 Mac 2016.
Apakah beza antara disk fizikal, edisi digital stand alone dan update percuma tersebut? Untuk edisi digital stand alone, para pemain akan mendapat Gareth Bale percuma dalam mode myClub, manakala untuk disk fizikal pula, anda akan mendapat lebih banyak keistimewaan dalam myClub. Anda boleh klik sini untuk mengetahui lebih lanjut mengenai keistimewaan yang bakal anda dapat.
Semua pemilik PES 2016 sebelum ini untuk semua platform bakal mendapat update percuma seperti menu utama yang akan ditukar bertemakan UEFA EURO 2016, dan juga penambahan stadium Stade de France, venue Final untuk EURO 2016 kelak.

UEFA EURO 2016 adalah kejohanan bola sepak peringkat antarabangsa yang terbesar di Eropah. Ia bakal mengumpulkan pemain-pemain terbaik Eropah dari 24 negara. Sama ada juara bertahan dua kali berturut-turut Sepanyol akan melakukan kejuaraan hat-trick atau juara baru bakal dinobatkan, pencarian pasukan terbaik Eropah ini akan bermula 10 Jun 2016, di mana Perancis adalah tuan rumah untuk kali ini.
JomBaca: PES 2016: Jersi Liga Malaysia Musim 2016 Kini Sudah Tersedia!


Pemain Ini Habiskan Sekiro: Shadows Die Twice Sambil Menutup Mata Dengan Kain

Sekiro: Shadows Die Twice dinobatkan ramai sebagai antara game paling susah untuk dihabiskan. Sekiranya korang cukup gigih, mampu bertahan sehingga penamatnya, maka korang sememangnya hebat.
Tapi apa yang lagi hebat? Kalau korang dapat habiskan game ini dari awal sampai habis dengan menutup mata dengan kain (blindfold).
Ya. Pemain ini telah habiskan Sekiro: Shadows Die Twice dari awal hingga ke penamatnya dengan bermain sambil menutup matanya dengan kain. Korang boleh saksikannya di pautan ini di mana detik streamer ini, Mitchriz, berjaya menewaskan bos terakhir.
Komuniti Sekiro: Shadows Die Twice mengatakan ini merupakan kali pertama dalam dunia yang melakukan sedemikian dalam game ini.
Menurut Eurogamer, Mitchriz berjaya melakukan speedrun ini dalam masa 4 jam 35 minit. Tentunya permainan dan gerakannya tidaklah begitu sempurna kerana beliau hanya menggunakan audio sebagai penunjuk ketika bermain. Ada beberapa kali juga beliau terjatuh gaung, terpukul dinding dan lain-lain.
Korang boleh saksikan stream penuh Mitchriz melakukan rekod speedrun mengagumkan ini di sini (bahagian satu) dan di sini (bahagian dua).


Harga internet fiber dijangka akan turun dalam masa terdekat, kata Menteri

View this post on Instagram            A post shared by JomGaming (@jomgaming)


Ubisoft Singapore Dilaporkan Disiasat Pihak Berkuasa Singapura Atas Dakwaan Gangguan Seksual

Sejak beberapa tahun belakangan ini, pelbagai studio Ubisoft di seluruh dunia telah menerima banyak dakwaan terhadap budaya kerja yang cukup toksik.
Terkini, studio terbaharu yang dilaporkan terpalit dengan budaya kerja seumpama ini adalah Ubisoft Singapore. Menurut Kotaku, pihak berkuasa Singapura kini sedang melakukan siasatan terhadap studio itu atas dakwaan gangguan seksual dan diskriminasi.
The Tripartite Alliance for Fair and Progressive Employment Practices (TAFEP), iaitu pihak pengawasan tempat kerja negara Singapura dilaporkan kini telah memulakan siasatan, yang mana ia turut dilaporkan oleh The Straits Times.
Beberapa sumber atau secara tepatnya bekas pekerja di studio itu pernah menyatakan yang Ubisoft Singapore dikenali secara dalamannya sebagai mengamalkan budaya kerja paling teruk jika dibandingkan dengan studio-studio Ubisoft yang lain. Bekas pekerja ini berkata yang sesetengah orang yang melawat studio itu akan berkata, “Apa kejadahnya yang jadi dekat sini?”
TAFEP dikatakan sedang menyeru mana-mana pihak yang mempunyai apa-apa maklumat tentang kegiatan jenayah seperti gangguan atau serangan seksual untuk tampil ke hadapan dengan segara bagi membuat laporan kepada pihak polis.
Menurut laporan ini lagi, terdapat beberapa situasi akan terjadi melalui kes seumpama ini. Sekiranya terbukti ada salah laku jenayah seksual seperti pencabulan, pihak polis akan masuk campur. Manakala, seandainya terdapat diskriminasi di tempat kerja, Kementerian Tenaga Manusia Singapura boleh menghalang keupayaan Ubisoft untuk memohon atau memperbaharui permit kerja untuk pekerja asing dalam tempoh 12 hingga 24 bulan.
Kalau ini terjadi, maka kerja-kerja pembangunan Skull & Bones, di mana Ubisoft Singapore yang mengetuai projek ini, akan terkesan teruk. Kotaku turut mengatakan yang situasi ini mampu memberi kesan kepada sekitar 60 peratus daripada pekerja studio tersebut.


The Mandalorian Dan Grogu Mungkin Akan Dibawa Masuk Ke Fortnite

Spoiler untuk episod 5 musim 2 The Mandalorian dalam artikel ini.
Beberapa hari lalu, dalam episod terbaharu The Mandalorian, dunia Star Wars telah digegarkan dengan pendedahan backstory Baby Yoda, yang mana namanya juga telah didedahkan, iaitu Grogu.
Terkini, daripada penggalian data dalam fail game Fortnite, nampaknya dua watak fenomena terbaharu dalam siri televisyen itu, Din Djarin (The Mandalorian) dan Grogu mungkin akan dibawa masuk ke dalam game battle royale itu.
Lucas7Yoshi yang terkenal dengan penggalian fail-fail dalam Fortnite, telah menemui gambar terbaharu dua karakter tersebut bersama dengan dua lagi karakter lain yang kemungkinan besar adalah kostum baharu dalam battle pass akan datang.

reposting busting out the old mute word:ContainsSpoilers battle pass leak etc etcNew battle pass image leaked:mandalorian, more than likely a deadpool situation which i can handle. pic.twitter.com/YUsEqF4DXs— Lucas7yoshi – Fortnite Leaks (@Lucas7yoshi) November 24, 2020

Ini bukan kali pertama Epic Games dan Disney bekerjasama membawa masuk kandungan Star Wars ke dalam Fortnite. Sebelum ini mereka telah menampilkan kostum Rey, Finn dan beberapa Stormtrooper.


Malaysia Cyber Games: Peluang Untuk Harimau Beraksi!

Festival gaming yang terbesar di Malaysia, Malaysia Cyber Games kembali lagi Disember 2015 ini. Jom tengok apa best pasal festival ini!

Dalam usaha memajukan e-sukan di Malaysia, festival Malaysia Cyber Games (MCG) yang mendapat sokongan penuh Kementerian Komunikasi dan Multimedia Malaysia ini membuka peluang kepada pemuda-pemudi negara untuk mengasah bakat mereka supaya setanding dengan cabaran e-sukan antarabangsa.
Bakat-bakat gaming di Malaysia selama ini seperti diabaikan dan dengan festival ini, ia diharap dapat menggilap bakat-bakat yang ada dan membantu mereka sampai ke peringkat dunia. Moga usaha ini berjaya dan memungkinkan satu hari nanti bendera Malaysia berkibar di pentas antarabangsa.
http://www.youtube.com/watch?v=L9KC551liBE
Team Taring adalah satu pasukan yang bakal dibawa untuk mewakili negara dalam pertandingan DoTA 2 kelak. Pemenang pertandingan DoTA 2 dalam MCG akan dipilih sebagai ahli pasukan Team Taring. So, korang yakin tak untuk pegang title #SayaTaring nanti?
Berikut adalah game dan maklumat yang bakal dipertandingkan di Malaysia Cyber Games 2015 ini nanti:

DotA 2
Slot: 64 pasukan.
Tarikh: 12-13 Disember 2015.
Daftar masuk: 0900-1000.
Masa: 1000 – 2300.
Format: Peringkat berkumpulan – Playoff.
Pemecah seri: Rating masa.
Tempat: Stadium Malawati, Shah Alam.
Semua peserta hendaklah membawa headset kerana headset tidak disediakan.
Hadiah pertandingan
Juara – RM 125,000.
Naib juara – RM 50,000.
Tempat ke-3 dan ke-4 – RM 10,000 bagi setiap pasukan.
Tempat ke-5 hingga ke-8 – RM 1,250 bagi setiap pasukan.
Lebih info dan pendaftaran boleh dibuat di sini.

Counter Strike: Global Offensive
Slot: 32 pasukan.
Tarikh: 11-13 Disember 2015.
Daftar masuk: 0900-1000.
Masa: 1000 – 2300.
Format: Peringkat berkumpulan – Playoff.
Tempat: Stadium Malawati, Shah Alam.
Semua peserta hendaklah membawa headset kerana headset tidak disediakan.
Hadiah pertandingan
Juara – RM 30,000.
Naib juara – RM 15,000.
Tempat ke-3 dan ke-4 – RM 5,000 each (RM10,000).
Lebih info dan pendaftaran boleh dibuat di sini.

FIFA 2016
Slot: 512 peserta.
Tarikh: 11-13 Disember 2015.
Daftar masuk: 0900-1000.
Masa: 1000 – 2300.
Format: Peringkat berkumpulan – Playoff.
Tempat: Stadium Malawati, Shah Alam.
Hadiah perlawanan masih lagi belum diumumkan pembahagian daripada wang terkumpul sebanyak RM 20, 000.
Lebih info dan pendaftaran boleh dibuat di sini.

Street Fighter 4
Info mengenai masa dan tempat masih belum diumumkan tetapi dijangka akan diadakan pada tempat dan masa yang sama dengan aktiviti pertandingan yang lain.
Hadiah pertandingan.
Juara – RM10,000.
Naib juara – RM5,500.
Tempat ke-3 – RM3,000.
Tempat ke-4 – RM1,500.
Lebih info dan pendaftaran boleh dibuat di sini.
+++
Bagaimana? Ada pertandingan yang korang minat? Ayuh daftar masuk dan jumpa team JomGaming disana nanti ya! 🙂


The Game Awards 2018 Berjaya Menarik Penonton Yang Ramai Setanding Anugerah The Oscars

The Game Awards yang berlangsung minggu lalu sememangnya meletakkan satu tanda aras baru kepada industri gaming secara global. Selain menghargai para pembangun video game dengan memberikan pelbagai pengiktirafan, acara itu juga mengumumkan pelbagai game baru yang pertama kalinya diumumkan kepada umum.

Bercakap kepada Variety tentang kejayaan acara ini, penerbitnya Geoff Keighley mendedahkan yang ia berjaya menarik penonton seramai 26.2 juta. Jumlah penonton ini merangkumi kesemua livestream dari seluruh dunia yang boleh disaksikan di Facebook, Youtube, Twitch, Twitter dan laman web rasminya.
Sebagai perbandingan yang menarik, jumlah penonton TGA 2018 sebenarnya setanding dengan majlis anugerah terkemuka Hollywood, iaitu The Oscars — yang berjaya mengumpulkan 26.5 juta penonton pada tahun ini. Walau bagaimanapun, jumlah ini mungkin tidak adil untuk dibandingkan kerana ia hanya mengira jumlah penonton di Amerika Utara, manakala jumlah penonton TGA 2018 merangkumi seluruh dunia.
Apa-apa pun, ia tetap satu pencapaian yang boleh dibanggakan untuk semua gamers. Tidak sabar untuk kita ketahui berapakah pula jumlah penonton yang mampu dicapai untuk TGA 2019 pada tahun hadapan.


Fortnite Akan Boleh Dimainkan Di PlayStation Experience (PSX) SEA 2018

Ber-battle-royale di acara PlayStation rasmi terbesar Asia Tenggara.

Dari semasa ke semasa, PlayStation Asia akan mengumumkan apakah game yang akan korang boleh mainkan di PlayStation Experience (PSX) SEA 2018. Terbaru, mereka telah mengumumkan Fortnite adalah salah satu daripadanya.
Agak kurang pasti mengapa Fortnite dibawakan sebagai salah satu game yang boleh dimainkan di sana nanti memandang kebiasaannya mereka akan bawakan game-game yang baru atau belum dilancarkan. Mungkinkah akan ada beberapa pengumuman baru untuk game ini di sana nanti?
Ia mungkin juga disebabkan Fortnite baru sahaja dilancarkan di pasaran Asia (R3) secara rasmi, dan mungkin untuk meraikannya, mereka bawakan game ini sebagai game yang boleh dimainkan di PSX SEA 2018.

Selain Fortnite, game-game lain yang telah diumumkan sebagai game yang boleh dimainkan adalah Sonic Mania Plus, Frantics, Firewall Zero Hour Blood & Truth dan ASTROBOT: RESCUE MISSION.
Untuk tahun ini, PSX SEA akan diadakan di Bangkok, Thailand pada 18 dan 19 Ogos ini.

Fortnite Battle Royale kini boleh dimainkan secara percuma di PC, PS4, Xbox One, iOS dan Switch.


Game Penuh FIFA 17 Boleh Dimainkan Secara Percuma Hujung Minggu Ini Di PS4 Dan Xbox One

Setelah beberapa kali memberikan percubaan percuma kepada para pemain, kini FIFA 17 kembali lagi dengan free trial pada hujung minggu ini!

Kepada anda yang teringin untuk mencuba FIFA 17 tetapi masih belum berkesempatan, hujung minggu ini adalah masa yang terbaik. Game penuh FIFA 17 akan boleh dimainkan secara percuma di PS4 dan Xbox One dalam jangka masa seperti di bawah:

PS4 – Bermula 2 Jun 2017, 1 pagi dan tamat pada 6 Jun 2017, 2:59 pagi (waktu Malaysia)
Xbox One – Bermula 1 Jun 2017, 3 petang dan tamat pada 6 Jun 2017, 2:59 pagi (waktu Malaysia)

Sepanjang tempoh masa yang dinyatakan di atas, anda boleh muat turun, dan mainkan FIFA 17 lengkap dengan kesemua features yang ada seperti game penuh – story mode The Journey, FIFA Ultimate Team, Career Mode, dan semuanya!
Kesemua pemain di PS4 boleh mencuba versi ini, walau bagaimanapun, untuk para pemain di Xbox One, langganan Xbox Live Gold diperlukan.
Segala progress yang anda peroleh dalam versi ini, sama ada mode-mode offline atau online, akan boleh anda bawa sekiranya anda memutuskan untuk membeli game penuh-nya selepas tempoh percubaan ini tamat.
Anda boleh muat turun versi percubaan ini melalui link-link di bawah:

PS4
Xbox One

Di samping itu, untuk pemain PS4 (sama ada memainkan versi percubaan ini ataupun tidak), FIFA 17 kini menawarkan diskaun sebanyak 71%, dan harga selepas promosi adalah RM63.51. Tawaran akan tamat pada 7 Jun 2017 – anda boleh muat turun di sini.
JomBaca: Bukan ‘FIFA 18’ Yang Akan Dibawakan Ke Nintendo Switch, Tapi ‘EA Sports FIFA’


Rockstar Games Keluar Kenyataan Rasmi, Sahkan Sistem Digodam, Janji Pembangunan GTA Tak Tergendala

Setelah dunia gaming digemparkan semalam dengan ketirisan begitu banyak maklumat tentang Grand Theft Auto seterusnya, Rockstar Games akhirnya telah memberi respon dan mengeluarkan kenyataan rasmi.
Dalam satu kenyataan, Rockstar telah mengesahkan yang rangkaian mereka telah digodam oleh pihak ketiga yang tidak bertanggungjawab dan memuat-turun maklumat sulit daripada sistem, termasuklah rakaman awal pembangunan GTA yang seterusnya.
Buat masa ini, kata Rockstar, mereka tidak menjangkakan sebarang gangguan kepada servis game online mereka serta tidak memberi kesan jangka masa panjang kepada projek-projek mereka yang sedang berjalan.
Rockstar menyampaikan rasa kecewa mereka apabila maklumat seperti ini dikongsikan dalam bentuk sebegini rupa.
Mereka menjanjikan yang pembangunan GTA seterusnya akan diteruskan seperti dirancang, dan mengucapkan terima kasih kepada semua pihak yang terus memberikan sokongan dalam situasi begini.

A Message from Rockstar Games pic.twitter.com/T4Wztu8RW8— Rockstar Games (@RockstarGames) September 19, 2022


Saksikan Trailer Pelancaran Uncharted: Legacy of Thieves Collection

Uncharted: Legacy of Thieves Collection akan dilancarkan pada minggu hadapan, oleh itu, Sony dan Naughty Dog telah melancarkan trailer pelancarannya.
Trailer pendek berdurasi 1:30 minit ini memperlihatkan beberapa aksi dan sedikit gambaran apakah harta karun yang mereka cari dalam kedua-dua game.
Jom layan:

Uncharted: Legacy of Thieves Collection menggabungkan dua game Uncharted yang asalnya dilancarkan untuk PS4, iaitu Uncharted 4: A Thief’s End (2016) dan Uncharted: The Lost Legacy (2017) versi remastered untuk PS5 dalam satu game koleksi.
Sony telah mengumumkan yang Uncharted: Legacy of Thieves Collection akan dilancarkan pada 28 Januari 2022 untuk PS5, berharga RM209.
Untuk pemain yang memiliki salah satu (atau lebih) daripada Uncharted 4: A Thief’s End, Uncharted: The Lost Legacy — digital atau disk — atau Uncharted 4: A Thief’s End & Uncharted: The Lost Legacy Digital Bundle, berpeluang untuk menaiktaraf ke Uncharted: Legacy of Thieves Collection (digital) dengan harga hanya RM40.
Walau bagaimanapun, untuk pemain yang memiliki Uncharted 4: A Thief’s End yang disedut melalui langganan PlayStation Plus, tidak layak untuk naik taraf tersebut.
Seperti yang diumumkan sebelum ini, game koleksi ini akan dilancarkan ke PC pada satu tarikh terkemudian selepas pelancarannya ke PS5 terlebih dulu. Tarikh pelancaran ke PC masih belum diumumkan.

Dalam reviu Uncharted 4: A Thief’s End, kami mengatakan:
“Ia merupakan penamat yang sempurna kepada episod penuh epik dan memori siri Uncharted. Untuk episod keempat ini, ia bukanlah lagi sebuah pengembaraan mencari harta karun dan menjadi kaya. Ia sebuah perjalanan menuju “destinasi” dalam mencari erti sebenar makna kekeluargaan.”
Dalam reviu Uncharted: The Lost Legacy pula, kami merumuskan:
“Bagi peminat tegar Chloe Frazer yang mahukan dia menjadi protagonis utama sejak dia muncul dalam Uncharted 2 dan Uncharted 3: Drake’s Deception, maka Uncharted: The Lost Legacy adalah game yang anda nanti-nantikan selama ini.”


Mary Jane Dalam Spider-Man PS4 Akan Dibintangi Pelakon Suara Dari Uncharted, Final Fantasy

Siapa MJ?

Laura Bailey telah diumumkan sebagai pelakon suara untuk watak Mary Jane dalam Marvel’s Spider-Man yang akan dikeluarkan secara eksklusif untuk PS4.
Berita ini diumumkan oleh pengarah kreatif Insomniac Games, Bryan Intihar melalui laman Twitter peribadi beliau.

It’s been great to finally be able to reveal more of the #SpiderManPS4 cast. And as many of guessed awhile back, I can finally say that @LauraBaileyVO is our MJ. Laura is one of the most talented people I’ve ever worked with, period. Just don’t tell her I said that.
— Bryan Intihar (@bryanintihar) July 20, 2018
Antara penampilan lakonan suara Laura Bailey yang paling dikenali dalam industri video game adalah watak yang dibawa beliau dalam Uncharted 4: A Thief’s End dan Uncharted: The Lost Legacy sebagai Nadine Ross, serta dalam siri Final Fantasy XIII sebagai Serah Farron.
Selain game Spider-Man ini, Bailey juga bakal tampil dalam satu lagi game eksklusif daripada Sony yang sangat dinantikan ramai, iaitu The Last of Us Part II. Apa yang lebih menarik adalah watak yang bakal beliau bawa dalam game yang dibangunkan Naughty Dog ini ialah wanita misteri yang muncul dalam trailer Paris Games Week 2017.

Marvel’s Spider-Man akan dilancarkan secara eksklusif untuk PS4 pada 7 September ini nanti.
JomBaca: Marvel’s Spider-Man: Penjahat Misteri Yang Muncul Dalam Trailer E3 2018 Mungkin Telah Didedahkan